Khara Khoto – Kota Empayar Mongol Yang Hilang Di Padang Pasir

Khara Khoto merupakan sebuah kota purba yang terletak di bahagian barat Monggolia Dalam. Dahulunya ia mekar sebagai sebuah kota yang pesat, berkat lokasinya yang terletak di Laluan Sutera. Namun, peristiwa pembvnuhan beramai-ramai membuatkan kota itu merudum dan hingga kini, ramai masyarakat tempatan enggan menghampiri runtuhan kota Khara Khoto lantaran takut kepada hantu-hantu purba.

Kota ini hanya ditemukan semula pada awal kurun ke-20. Kerja-kerja ekskavasi di Khara Khoto berjaya menemukan ribuan manuskrip berbahasa Tangut, di mana ia dianggap sebagai antara penemuan paling mengagumkan di tapak berkenaan. Kesemua artifak ini berada dalam keadaan terpelihara dek cuaca kering di sana. Lebih daripada itu, ia juga selamat dari dirompak berikutan kedudukannya yang agak terpencil.

CATATAN MARCO POLO TENTANG KHARA KHOTO

Nama ‘Khara Khoto’ secara harfiahnya membawa maksud ‘Kota Hitam’ dalam bahasa Monggolia. Keadaan yang sama juga dapat dilihat pada namanya dalam bahasa China, iaitu Heicheng. Bgai masyarakat Tangut yang menubuhkan kota tersebut, mereka menyebutnya sebagai Yijinai.

Apa yang menarik tentang kota ini adalah nama Khara Khoto pernah disebut oleh pengembara Venice yang masyhur, iaitu Marco Polo. Menurut seorang arkeologis yang bernama Aurel Stein, kota berkenaan dipanggil sebagai Etzina (atau Ezina) dalam The Travels of Marco Polo. Perincian tentang kota tersebut di dalam catatan Marco Polo adalah sebagaimana berikut:

“Setelah meninggalkan kota Kampion dan berkelana selama dua belas hari ke arah utara, kamu akan sampai ke sebuah kota yang bernama Ezina, di mana ia terletak di permulaan padang pasir dan di dalam wilayah Tanguth. Masyarakat di sana menyembah patung. Mereka membela unta dan pelbagai lagi ternakan lain. Di sini, kamu akan temui banyak burung helang. Tuaian dari tanah dan daging-daging ternakan memenuhi keperluan masyarakatnya, dan mereka tidak terlibat dalam urusan perdagangan.

Para pengembara dan pedagang yang melalui kota ini mengisi bekalan mereka selayak empat puluh hari kerana sejurus meninggalkan kota berkenaan dan menyambung perjalanan ke arah utara, empat puluh hari itu akan dihabiskan sepenuhnya dalam perjalanan, di mana tiada sebarang tempat teduh apatahlagi komuniti setempat dapat ditemui, kecuali beberapa sahaja pada musim panas, khususnya di celahan gunung dan beberapa buah lembah.”

Sepertimana yang disebutkan oleh Marco Polo, Khara Khoto sememangnya terletak di penghujung ‘padang pasir’, yakni Gurun Gobi. Walaupun kota ini terletak di Laluan Sutera, masyarakat penghuninya sama sekali tidak terlibat dalam perdagangan mahupun perniagaan. Sebaliknya, mereka melangsungkan hidup dengan membekalkan makanan kepada para pengembara yang singgah di kota mereka.

Semasa Marco Polo merekodkan tentang pengembaraannya ke Asia pada kurun ke-13, Khara Khoto sudah pun wujud selama beberapa kurun. Sejarahwan lazimnya meletakkan tahun penubuhan kota itu pada 1032 Masihi.

MENGENALI MASYARAKAT TANGUT

Tangut, atau juga dikenali sebagai Xia, merupakan sebuah kumpulan etnik yang penting di barat laut China. Kewujudan mereka disebutkan dalam sumber-sumber China seawal kurun ke-6 dan kurun ke-7 Masihi lagi. Pada waktu itu, Tangut dijemput oleh masyarakat China untuk mendiami wilayah Sichuan, Qinghai, dan Gansu moden.

Jemputan ini dibuat dengan harapan komuniti Tangut dapat berperanan sebagai zom penampan antara mereka dan masyarakat Tibet. Walaupun Tangut kelak bergabung dengan Tibet dalam menyerang China, secara keseluruhannya, mereka sememangnya memainkan peranan tersebut dengan cukup baik. Hal ini dapat dilihat, misalnya, apabila Maharaja Taizong si pemerintah kedua Dinasti Tang mengurniakan nama keluarganya, Li, kepada keluarga pembesar Tangut pada 630an Masihi.

Susulannya, pertahanan di sempadan barat empayar China melonggar dan Tangut mengambil peluang ini untuk menubuhkan negara mereka sendiri, iaitu Xi Xia atau Xia Barat pada tahun 1038. Negara ini berdiri selama hampir dua kurun, sebelum ia akhirnya ditakluk oleh Monggol pada tahun 1227.

Pun begitu, pertahanan negara ini begitu ampuh hinggakan Monggol mengambil masa selama 20 tahun sebelum dapat menundukkan mereka.
Walau bagaimanapun, menjelang kurun ke-11 Masihi, China yang ketika itu berada di bawah pemerintahan Dinasti Song, terpaksa menumpukan perhatian dan kekuatannya ke timur. Hal ini kerana mereka terlibat dalam konflik dengan Khitan, kumpulan masyarakat yang menubuhkan Dinasti Liao tidak lama selepas kejatuhan Dinasti Tang pada awal kurun ke-10.

KEJATUHAN KHARA KHOTO

Khara Khoto ditakluk pada tahun 1226, setahun sebelum Tangut secara keseluruhan menyerah kepada Monggol. Ramai yang menganggap bahawa kota ini mengalami kemunduran sejurus selepas ia jatuh ke tangan Monggol. Namun hakikatnya, ia terus berkembang pesat sepertimana biasa.

Sebagai maklumat tambahan, salah satu kesan positif daripada hegemoni Monggol adalah penggunaan semula Laluan Sutera secara intensif, di mana hal ini seterusnya mendorong lebih ramai pedagang berkunjung ke Khara Khoto. Namun, keberuntungan yang dikecapi oleh kota ini tidak bertahan lama sesudah kejatuhan Dinasti Yuan-Monggol.

Pada tahun 1368, Dinasti Yuan digulingkan oleh Dinasti Ming dan Monggol diusir keluar dari China. Ramai warga Monggol yang terselamat dipercayai membawa diri ke Khara Khoto. Mereka dibenarkan untuk menetap di sana. Memandangkan perhatian Dinasti Ming ketika itu dicurahkan sepenuhnya kepada pelaksanaan undang-undang berpusat ke atas wilayah-wilayah yang baru dikuasai, maka mereka tidak begitu peduli untuk menghambat warga Monggol yang melarikan diri. Walau bagaimanapun, menjelang tahun 1372, semakin ramai tentera berkumpul di Khara Khoto dan keadaan ini mendorong Monggol untuk menanam cita-cita menyerang China demi merebutnya semula dari Dinasti Ming.

Sebaik sahaja khabar angin tentang hasrat Monggol ini sampai ke pengetahuan masyarakat China, mereka mula berwaspada. Tambahan lagi, ketika itu Dinasti Ming sudah pun selesai meneguhkan kekuasaan mereka di sana. Dalam erti kata lain, mereka kini berupaya untuk menumpukan sepenuh perhatian kepada ancaman Monggol. Maka pada tahun 1372, China menghantar sepasukan tentera untuk menyerang Monggol di Khara Khoto.

Ekspedisi militari ini disebutkan secara ringkas dalam catatan-catatan sejarah Ming. Menurut catatan tersebut, tentera Monggol di Khara Khoto yang dipimpin oleh Buyan Temur akhirnya menyerah kepada Feng Sheng si panglima China sebaik sahaja beliau tiba di kota berkenaan. Hakikatnya, pasukan pimpinan Feng Sheng cuma merupakan sebahagian daripada kontinjen yang lebih besar yang dihantar oleh Dinasti Ming dalam rangka menghancurkan Dinasti Yuan Utara, dinasti yang ditubuhkan oleh warga Monggol.

Kontinjen yang dihantar oleh Ming ini mempunyai kekuatan seramai 150 000 orang secara keseluruhan. Ia dibahagikan kepada tiga divisi di mana setiap satunya mara ke wilayah utara Gurun Gobi melalui jalan-jalan yang berbeza.

Divisi barat dipimpin oleh Feng Sheng, manakala divisi timur dan divisi tengah masing-masing dipimpin oleh Li Wenzhong dan Xu Da. Walaupun mempunyai kelebihan dari segi bilangan tentera, Ming tetap juga ditewaskan oleh Monggol. Pada kurun-kurun yang menyusul, Monggol terus mengganggu-gugat Dinasti Ming hinggalah mereka akhirnya ditakluki oleh Dinasti Jin Terkemudian (pendahulu Dinasti Qing) pada tahun 1635.

LEGENDA HANTU KOTA HITAM

Sejarah kejatuhan Khara Khoto hanyalah sebuah episod singkat dalam saga ketenteraan Ming 1372. Perincian yang lebih lanjut tentang peristiwa tersebut cuma dapat ditemukan dalam legenda tempatan. Menurut legenda, pemimpin Monggol di Khara Khoto dipercayai mempunyai seorang panglima yang bernama Khara Bator (bermaksud ‘Perwira Hitam’). Legenda ini juga menyifatkan perkubuan kota Khara Khoto amat ampuh hinggakan pasukan China tidak berupaya merebutnya dengan jalan kekerasan.

Justeru, mereka pun mengepung kota. Bagi meningkatkan tekanan terhadap Monggol, pasukan China memindahkan aliran Sungai Ejin yang berada di luar kota. Ia merupakan satu-satunya sumber air warga Khara Khoto. Sebagai susulan, perigi-perigi di Khara Khoto pun mengering dan pasukan yang bertahan terpaksa memutuskan sama ada mahu m4ti kehausan ataupun m4ti di medan pertempuran.

Dalam satu versi penceritaan, dilemma ini menyebabkan Khara Bator hilang pertimbangan. Lantas, beliau bertindak membvnuh keluarganya sebelum membvnuh diri. Satu versi yang lain pula mengisahkan bagaimana beliau melarikan diri dari kota melalui sebuah laluan yang disediakannya di penjuru barat laut tembok kota. Sememangnya, terdapat sebuah lubang yang cukup besar untuk dilalui oleh seorang penunggang kuda di tembok Khara Khoto.

Sambil itu, tentera-tentera Monggol yang lain terus menanti takdir mereka di dalam kota sehinggalah pasukan China akhirnya melancarkan gempuran terakhir ke atas Khara Khoto. Pihak Monggol dibvnuh tanpa belas kasihan sekaligus menimbulkan legenda urban bahawa kononnya runtuhan kota itu masih dihantui oleh roh-roh warga Monggol yang gugur. Oleh kerana itulah makanya ramai masyarakat tempatan enggan menghampiri runtuhan Khara Khoto.

PENEMUAN SEMULA RUNTUHAN KOTA KHARA KHOTO

Tidak seperti Monggol yang memelihara Khara Khoto selepas menguasainya dari tangan Tangut, China sama sekali tidak pedulikan kota berkenaan. Sebagai susulan, kota itu pun ditinggalkan. Diandaikan bahawa salah satu punca Khara Khoto ditinggalkan adalah kerana kurangnya sumber air.

Pada kurun-kurun yang menyusul, kota Khara Khoto mula runtuh dan hancur. Walau bagaimanapun, kewujudannya tidaklah dilupakan sepenuhnya kerana khabar angin tentangnya masih terus tersebar. Khabar angin inilah yang kemudiannya mendorong kepada penemuan semula runtuhan Khara Khoto pada kurun ke-20.

Menjelang lewat kurun ke-19, Russia menjalankan ekspedisi saintifik di wilayah utara China dan Monggolia. Dua orang peneroka mereka, iaitu Grigory Potanin dan Vladimir Obruchev, mendengar buah mulut masyarakat tempatan tentang sebuah kota purba yang terletak di sekitar Sungai Ejin.

Sekembalinya mereka ke Russia, khabar angin ini ternyata menggamit perhatian Muzium Asiatik di Saint Petersburg (kini ia merupakan sebahagian daripada Institute of Oriental Manuscripts of the Russian Academy of Sciences). Lantas, sebuah ekspedisi Monggol-Sichuan di bawah kelolaan Pyotr Kuzmich Kozlov pun dilancarkan pada tahun 1907.

Dalam tempoh setahun, Kozlov berjaya menemukan lokasi Khara Khoto. Pada Mei 1908, Kozlov memperoleh izin daripada Dashi Beile, seorang pembesar Torghut, untuk menjalankan kerja-kerja ekskavasi di tapak berkenaan. Bagi menghargai jasa Dashi, Kozlov menjamu beliau makan malam dan menghadiahkannya sebuah gramofon.

Penemuan paling mengujakan dalam ekspedisi ini adalah kuantiti teks purba yang begitu banyak, termasuklah manuskrip, buku, dan lembaran. Kesemuanya ditulis dalam bahasa Tangut, dan keadaannya terpelihara berikutan cuaca kering di padang pasir. Ketika tamatnya ekspedisi arkeologi yang pertama itu, Kozlov berjaya menghantar sebanyak 10 buah peti yang dipenuhi dengan artifak ke Saint Petersburg.

Di samping lebih 2000 teks berbahasa Tangut, peti-peti itu juga turut dipenuhi dengan barangan agama Buddha. Pada tahun 1909, Kozlov kembali semula ke Khara Khoto dan lebih banyak manuskrip berjaya ditemui. Artifak-artifak tersebut kekal di Saint Petersburg sehingga ke hari ini dan sebahagiannya telah pun disiarkan sebagai Russian Collection of Khara-Khoto Manuscripts.

EKSPEDISI-EKSPEDISI ARKEOLOGI DI KHARA KHOTO

Pada dekad-dekad berikutnya, sejumlah ekspedisi dijalankan di Khara Khoto oleh para peneroka yang datang dari serta benua. Misalnya pada tahun 1917, Aurel Stein mengunjungi Khara Khoto dalam ekspedisinya ke Asia Tengah buat kali ketiga. Beliau singgah ke tapak berkenaan selama lapan hari. Beberapa orang ahli arkeologi yang lain, seperti Langdon Warner dari Amerika dan Folke Bergman dari Sweden, turut mengunjungi kota purba ini, masing-masing pada tahun 1925, 1927 dan 1929. Dalam kunjungannya yang kali kedua, Bergman menetap di Khara Khoto selama setahun setengah bagi meninjau dan menghasilkan peta.

Masyarakat China juga menunjukkan minat terhadap tapak bersejarah itu. Pada tahun 1927 dan 1931, sebuah ekspedisi China-Sweden dengan diketuai oleh Sven Hedin dan Xu Bingchang dilakukan dan kerja-kerja ekskavasi di tapak Khara Khoto dilaksanakan. Pada tempoh 1983 hingg 1934 pula, Li Yiyou dari Inner Mongolian Institute of Archaeology menjalankan ekskavasi di Khara Khoto dan berjaya menemukan lebih 3000 manuskrip.

Puing-puing runtuhan di Khara Khoto juga menerima perhatian yang kurang lebih seperti manuskrip-manuskrip purbanya. Antara struktur yang masih dapat dilihat di sana adalah tanjakan-tanjakan kota yang setinggi 9 meter (29.5 kaki), tembok luar setebal 4 meter (13.1 kaki), sebuah pagoda setinggi 12 meter (39 kaki), dan kompleks perumahan tanah liat. Selain itu, terdapat juga sebuah bangunan di luar tembok kota yang diandaikan sebagai sebuah masjid. Dipercayai masjid ini digunakan oleh para pedagang Muslim yang mengunjungi kota berkenaan.

Berikutan lokasi Khara Khoto yang sukar diakses, khususnya kerana persekitarannya yang dibentuk oleh padang pasir, tapak bersejarah ini tidak dibangunkan menjadi destinasi pelancongan.

Walaupun ianya membawa maksud tapak ini tidak dapat menuaikan hasil pendapatan kepada negara melalui sektor pelancongan, dalam masa yang sama, keadaan ini juga dapat menghindarkannya dari mengalami kerosakan yang lazimnya diakibatkan oleh para pelancong sekali gus membolehkannya terus berdiri kukuh untuk diwariskan kepada generasi akan datang.

TERJEMAHAN:

Wu Mingren. (2 Ogos 2020). The Haunted Ruins of Khara Khoto, The Black City of Mongolia. Ancient Origins. https://www.ancient-origins.net/ancient-places-asia/khara-khoto-0014063


Beza Endemik, Epidemik Dan Pandemik

Semua sedia maklum tengah malam tadi, Pertubuhan Kesihatan Sedunia (WHO) mengisytiharkan bahawa w4bak Covid-19 kini berada di tahap pandemik lebih-lebih lagi dengan banyak negara melaporkan penemuan kes penyakit berkenaan. Tetapi apa beza pandemik, endemik dan epidemik yang selalunya digunakan untuk mengklasifikasi penyebaran sesebuah penyakit?

Endemik

Endemik ialah penyakit atau wabak yang sentiasa wujud di sesuatu kawasan atau daerah tertentu, termasuklah dalam skop yang lebih besar seperti sebuah negara misalnya.

Endemik berasal dari perkataan Yunani in+demos yang bermaksud kepunyaan atau berasal daripada sekumpulan manusia di sesuatu tempat khas. Perkataan endemik mula direkodkan pada tahun 1650 sebagai perkataan Inggeris yang dipinjam daripada evolusi perkataan asal indemos yang ketika itu dieja sebagai endemos.

Memandangkan sifat w4bak endemik ialah menjadi ancaman komuniti-komuniti tertentu, hanya beberapa penyakit ketika ini yang dikategorikan sebagai kategori endemik. Contohnya, w4bak demam malaria yang menyerang di sesetengah tempat di benua Afrika.

Tiga negara dunia yang merekodkan w4bak endemik paling tinggi ialah Republik Demokratik Congo, Madagascar dan Peru. Congo diancam w4bak malaria dan demam kuning manakala Madagascar pula berdepan dengan w4bak bubonik. Sementara Peru pula perlu berdepan malaria, demam kuning dan demam denggi.

Epidemik

Epidemik bermaksud penyakit berjangkit yang mudah merebak dalam kalangan penduduk sesuatu kawasan pada waktu yang sama. Epidemik berasal dari perkataan Yunani “epi” + “demos”. Epi bermaksud kelompok tertentu dan demos bererti orang ramai, komuniti, kumpulan.

Perkataan ini mula digunakan untuk merujuk kepada wabak yang melanda sesebuah komuniti oleh orang Yunani sebelum orang Perancis mengubah ejaannya kepada epidemique. Perkataan epidemique ini menjadi asas kepada ejaannya sekarang iaitu epidemik. Istilah ini mula digunakan pada 1600 dan terus digunakan sehingga hari ini.

Contoh epidemik ialah penularan w4bak virus nipah yang melanda beberapa negeri di Malaysia pada tahun 1998 dan 1999 yang membawa kepada 105 kem4tian.

Pandemik

Pandemik pula bermaksud w4bak yang menyerang dalam skop lebih besar, tidak terhad kepada sesuatu komuniti atau daerah semata-mata, mengancam kawasan yang lebih luas seperti sebuah negeri, negara, benua atau mungkin juga seluruh dunia jika dibiarkan melarat.

Sesebuah pandemik bermula dari w4bak peringkat epidemik yang merebak terlalu luas sehingga ke tahap tidak lagi terkawal.

Ingin ditegaskan di sini, sekiranya sesuatu w4bak itu berada pada peringkat endemik dan menyerang satu negara misalnya tetapi berada dalam keadaan terkawal. Maka, w4bak tersebut tidak akan dikategorikan sebagai satu pandemik.

Pandemik berasal dari perkataan Yunani pan+demos yang bermaksud semua orang. Istilah Bahasa Inggeris untuk pandemik diambil dari istilah pinjaman Latin pandemus dengan penghujungnya digantikan dengan akhiran ic pada tahun 1660.

Antara contoh pandemik yang direkodkan dalam sejarah ialah w4bak Antonine/w4bak Galen, w4bak Justinian dan Black Death. Dalam kes wabak Antonine, sejarawan mengemukakan teori wabak tersebut berpunca daripada rubela atau cacar.

Manakala w4bak Justinian dan Black D3ath pula berkongsi punca pandemik yang sama iaitu bakteria Yersinia pestis yang dibawa oleh tikus.

SUMBER

Free Malaysia Today. (2020). Apakah perbezaan istilah wabak pandemik, endemik dan epidemik? https://www.freemalaysiatoday.com/category/bahasa/2020/02/10/apakah-perbezaan-istilah-wabak-pandemik-endemik-dan-epidemik/


Orang Melayu Memeluk Islam Tanpa Paksaan

Sesungguhnya bangsa Melayu adalah antara bangsa yang terpilih oleh Allah untuk memeluk agama Islam dengan mudah tanpa pertumpahan darah. Sebenarnya, ada banyak faktor yang membawa kepada bangsa Melayu memilih Islam sebagai agama dan cara hidup mereka.

1) Bangsa Melayu adalah bangsa kerohanian, sehinggakan semasa Yi Jing datang ke sini dalam perjalanannya ke India, Yi Jing habiskan masa selama 6 bulan mendalami agama Buddha dan bahasa Melayu sebelum ke India. Dalam rekod Yi Jing, ada lebih 1,000 biksu Buddha yang wujud di Ibukota Srivijaya menunjukkan kuatnya semangat kerohanian dan beragama dalam bangsa Melayu.

2) Aliran Buddha Vajrayana, Aliran yang popular dalam kalangan bangsa Tibet dikatakan berasal daripada pengetahuan dan pengalaman kerohanian orang Melayu yang diterjemahkan oleh Dharmakirti, pendita agung kerohanian Buddha di Nalanda, dikatakan berbangsa Melayu dan berasal dari Srivijaya. Fahaman ini dipercayai dibawa oleh Atisa ke Tibet, setelah berguru dengan Dharmakirti ini.

3) Semangat kerohanian bangsa Melayu ini menjadikan kepercayaan kepada Satu Tuhan Yang Maha Esa itu lebih dekat dengan agama Islam. Pada abad ke-10M, bangsa Melayu sangat terkenal sebagai bangsa yang mempunyai nilai kerohanian yang tinggi.

4) Melalui rekod Yi Jing (yang habiskan masa 2 tahun di Srivijaya selepas kembali dari India), bangsa Melayu ini mempunyai nilai toleransi yang tinggi dan sangat beradab.

5) Nilai-nilai murni bangsa Melayu yang sedia ada berperadaban tinggi seperti rendah diri, bertoleransi, berhemah tinggi, lemah lembut, berbudi bahasa sangat sesuai dengan acuan agama Islam.

6) Falsafah bangsa Melayu sangat tinggi dan menghampiri dengan falsafah Islam.

7) Pada tahun 718M, Raja Melayu yang bernama Indravarman saling berutusan surat dengan Khalifah Umar Abdul Aziz, Khalifah Bani Umayyah yang sangat terkenal untuk menghantarkan guru agama Islam. Beliau dipercayai memeluk Islam.

8) Pendakwah yang datang ke tanah Melayu ini menggunakan pendekatan Sufism dan memperhalusinya dengan budaya Melayu yang sememangnya berperadaban tinggi.

9) Koloni-koloni Melayu Islam mula tumbuh di sini, tetapi tidak terlalu banyak.

10) Agama Islam menjadi agama rasmi Kesultanan Melayu Melaka, dan dari sini bermulanya penyebaran Islam secara besar-besaran di seluruh Kepulauan Melayu….

11) Bangsa-bangsa Melayu memeluk Islam tanpa paksaan


Kenapa Geng Boomer Suka Sebar Berita Palsu Di Media Sosial

Buka sahaja aplikasi group whatsapp family ataupun kejiranan pasti ada golongan boomer yang gemar berkongsi berita palsu. Mereka beranggapan itu adalah berita benar sehingga hampir menggemparkan group. Kita sebagai orang muda yang berpengetahuan sedikit ingin menegur tetapi bimbang akan dituduh sebagai ejen Yahudi. Apa yang boleh dibuat adalah dengan nasihat sahaja orang terdekat dengan kita agar tidak terpengaruh dengan mereka.

Di media sosial terutamanya Facebook, golongan boomer juga sangat gemar sebarkan berita palsu. Tindakan ini lebih bahaya kerana engagement di Facebook lebih tinggi dan berupaya memperdaya kelompok lebih besar. Macam biasa nak tegur tapi mereka marah kita balik dengan kenyataan “mereka dah lama rancang, kita je lalai”. Jadi kita biarkan sajalah golongan boomer ini terjun dengan labu-labunya.

Persoalannya sekarang betul ke boomer suka sebar berita palsu?

Menurut satu kajian yang dijalan ketika Pilihan Raya Presiden di Amerika Syarikat, boomer yang berumur 65 tahun ke atas adalah golongan yang banyak sekali menyebarkan berita palsu. Paling menarik sekali boomer ini mengatasi golongan yang berumur 18 hingga 29 dalam penyebaran berita palsu.

Hal ini dibuktikan apabila boomer di Amerika Syarikat suka mengambil berita daripada laman web yang sangat meragukan dan sebarkan di media sosial. Situasi ini semakin teruk dengan kehadiran Covid-19 di mana boomer membuat dakwaan penyakit tersebut adalah demam biasa lantas menyebabkan sentimen anti-vaksin semakin meningkat

Mungkin ada yang cakap situasi di Amerika Syarikat tidak sama seperti di Malaysia. Tidak mengapa kita mengambil contoh terdekat daripada negara jiran. Thailand telah mengesan lebih 500,000 berita palsu telah tersebar di seluruh negara dan golongan berumur 60 tahun menjadi dalang disebalik penyebaran tersebut.

Jadi mengapa golongan boomer ini suka sebar berita palsu?

Jawapannya adalah ketidakmampuan golongan boomer ini mentafsir maklumat yang mereka perolehi. Bermakna mereka akan anggap berita itu benar berdasarkan logik akal semata-mata. Tambah lagi mereka lagi gemar baca berita palsu kerana story line padu dan gemar menjentik emosi berbanding berita benar berdasarkan fakta yang sangat membosan.

Di samping itu, membaca berulang kali sesebuah berita dan laporan itu membuatkan mereka beranggap ianya benar. Mungkin pada pertama kali, boomer anggap vaksin agenda yahudi adalah mengarut. Tetapi apabila berita sama diulang banyak kali, mereka terus ingat itu adalah berita benar.

Penyebaran berita palsu juga didorong oleh nama-nama besar yang golongan boomer fikir mereka tidak akan berdusta. Bak kata pepatah “takkanlah lebai nak menipu”. Bila nama-nama besar ini sebarkan sesuatu berita, boomer terus percaya tanpa buat rujuk silang sama ada betul atau salah. Kadang-kadang keluarga dan rakan-rakan terdekat juga boleh menjadi sebab boomer sebar berita palsu. Ini kerana boomer anggap mustahil untuk keluarga dan rakan baik sendiri nak menipu. Padahal mereka pun turut tertipu dengan sumber yang diragui.

Selain itu, niat sebenar boomer menyebarkan berita palsu adalah amat baik iaitu bagi mengelakkan orang terdekat ditimba musibah. Sebagai contoh penyebaran ada mikrocip dalam vaksin. Niat boomer memang baik tetapi matlamat sentiasa tidak akan menghalalkan cara. Lebih baik selidik dahulu sebelum sebarkan apa-apa berita bagi mengelakkan berlakunya situasi panik.

Senang cerita kesemua sebab ini ada kaitan dengan ketidakmampuan golongan boomer menggunakan teknologi terkini dengan lebih berkesan. Bermakna mereka hanya tahu guna media sosial seperti Whatsapp dan Facebook semata-mata. Hal ini membataskan mereka untuk memastikan berita yang mereka baca, benar atau tidak. Jadi golongan muda, sila bombing boomer gunakan media sosial dengan betul. Tunjukkan kepada mereka laman web yang diyakini kesahihannya.

RUJUKAN:

Brashier, N & Schacter, D. (2020, Ogos 7). Op-Ed: Older people spread more fake news, a deadly habit in the COVID-19 pandemic. Los Angeles Times. Dipetik daripada https://www.latimes.com/opinion/story/2020-08-07/fake-news-older-people-social-media

Najib. (2019, Disember 9). Trend dunia menunjukkan warga emas sumber utama penyebaran berita palsu. Soya Cincau. Dipetik daripada https://bm.soyacincau.com/2019/12/09/penyebar-berita-palsu-dunia-warga-emas/

The Guardian. (2019, Januari 10). Older people more likely to share fake news on Facebook, study finds. Dipetik daripada https://www.theguardian.com/technology/2019/jan/10/older-people-more-likely-to-share-fake-news-on-facebook


Ghazan Khan: Raja Mongol Beragama Islam

Di dalam artikelku sebelum ini yang bertajuk Khublai Khan, Singosari dan Marco Polo, ada diceritakan tentang rombongan Marco Polo ke Ilkhanate yang turut serta dalam angkatan menyerang Kertanegara di Singosari.

Rombongan Marco Polo ini membawa seorang puteri, anak gadis Khublai Khan yang bernama Kököchin untuk dinikahi oleh Arghun yang pada ketika itu merupakan pemerintah tertinggi Mongol Ilkhanate.

Namun, Arghun telah mangkat sebelum Kököchin tiba di Parsi dan beliau kemudiannya bernikah dengan anak Arghun iaitu Ghazan yang baru menaiki takhta.

Pada ketika ini, penguasa Mongol kebanyakannya beragama Buddha atau Kristian seperti yang dipraktik di China.

Setelah kematian Arghun, Baydu telah menaiki takhta namun hanyalah seorang raja boneka. Ghazan bercita-cita hendak merampas takhta yang sepatutnya menjadi hak baginda namun memerlukan sokongan ketenteraan yang kuat.

Baginda mendapatkan bantuan daripada Nawruz iaitu emir atau penguasa Mongol di Wilayah Oirat atau kini lebih dikenali sebagai Kalmykia di Rusia. Oirat merupakan Wilayah Ilkhanate yang paling Barat dan terletak di Laut Caspian. Ghazan berjaya menumpaskan Baydu dan naik takhta pada tahun 1295 Masihi.

Nawruzlah orang yang berjaya meyakinkan Ghazan untuk memeluk Islam yang kemudiannya menggunakan nama Islam Mahmud Ghazan.

Dengan islamnya Ghazan, maka, berakhirlah pengaruh Kristian dan Buddha di Parsi, Iraq dan juga Asia Tengah. Penganut agama Buddha yang tidak menganut agama Islam dibenarkan pulang ke Tibet.

Namun, pengislaman Ghazan tidak menghentikan peperangan di antara Ilkhanate dan Kerajaan Islam Mamluk di Mesir. Malah, telah berlaku peperangan yang hebat di Syria di antara kedua kuasa ini yang akhirnya dimenangi oleh Mamluk.

Mahmud Ghazan dianggap sebagai raja atau khan Ilkhanate yang terbaik kerana di zaman beliau kebebasan beragama amat telus dan berlakunya reformasi politik dan ekonomi yang menjana kemakmuran Kerajaan Mongol Ilkhanate di Parsi, Iraq dan juga Asia Tengah.

Baginda dikatakakan seorang yang alim dan amat mahir dalam pengurusan ekonomi. Di zamannya, cukai telah dikurangkan, sistem yang menjana pendapatan negara diolah kembali malah beliau juga memperkenalkan sistem penghantaran pos.

Daripada segi keselamatan, Mahmud Ghazan telah membanteras ancaman perompak di sepanjang laluan sutera yang bermaharajalela sejak dari zaman Genghis Khan lagi.

Tabriz yang dijadikan ibukota Mahmud Ghazan dipenuhi dan dihiasi oleh binaan megah malah masjid-masjid banyak dibina di seluruh Wilayah Ilkhanate, begitu juga dengan pembinaan beberapa buah universiti.

Sistem pemberian biasiswa seperti yang diamalkan oleh Baitul Mal masa kini diwujudkan untuk menggalakkan proses pembelajaran. Jalan, sekolah, hospital, malah balai cerap untuk kegunaan ahli astronomi juga dibina.

Sistem pengurusan ladang diperkemaskan untuk menambah hasil tuaian malah baginda memperkenalkan banyak benih tanaman yang berasal dari Asia Timur untuk ditanam di Asia Tengah. Tanah-tanah terbiar juga banyak ditebusguna untuk dijadikan ladang pertanian di zaman pemerintahan baginda.

Sistem matawang baru diperkenalkan, menggalakkan lagi perdagangan Ilkhanate dengan kuasa luar. Kemakmuran ekonomi dan perdagangan Kerajaan Islam Ilkhanate pada masa itu sebenarnya banyak membantu penyebaran Islam ke Wilayah Nusantara.

Kebolehan Mahmud Ghazan bertutur dalam banyak bahasa (Mongol, Cina, Arab dan Latin) juga membantu baginda memahami tamadun asing. Bahasa Parsi menjadi lingua franca di Asia Tengah dan Mahmud Ghazan sesungguhnya telah mengembalikan sinar kegemilangan Tamadun Islam sepertimana di zaman Khalifah Harun Al Rashid dan Al Ma’mun.

Mahmud Ghazan mangkat pada 10 Mei 1304 di Tabriz dan digantikan oleh sepupunya Oljeitu sebagai Khan yang baru.

Begitulah serba ringkas cerita mengenai raja Ilkhanate ketujuh, raja yang paling hebat di antara raja-raja.


Orang Terkenal Yang Menaiki Titanic

Pada tengah malam 15 April 1912, kapal persiaran mewah dan paling besar pada zamannya, RMS Titanic karam selepas berlanggar dengan aisberg di luar pesisir Newfoundland. Tragedi tersebut mengorbankan 1,500 penumpang dan krew. Dan dalam kalangan mereka yang terbunuh mengandungi senarai orang terkenal ketika itu. Antara individu masyhur yang mati ialah pemain industri John Jacob Astor IV dan Benjamin Guggenheim, penulis misteri Amerika Jacques Futrelle, pelukis dan pengukir Francis Millet dan pembantu Presiden Amerika Syarikat, William Taft. Tetapi ada juga ikon-ikon terkenal diberi peluang menaiki Titanic tetapi tidak melakukannya. Berikut senarai individu terkenal yang tidak menaiki Titanic:

1. THEODORE DREISER

Penulis novel Sister Carrie (1900) dan An American Tragedy (1925), Theodore Dreiser baru berusia 40 tahun dan sedang mempertimbang untuk pulang dari percutian Eropahnya dengan menaiki Titanic. Bagaimanapun, seorang penerbit Inggeris memujuknya mengambil kapal persiaran lain yang mengenakan kos lebih berpatutan berbanding Titanic. Berikutan itu, Dreiser memilih kapal persiaran Kroonland untuk kembali ke Amerika Syarikat.

Semasa berada di kapal inilah, beliau mendengar berita tragedi tersebut. Dreiser menulis pengalamannya dalam memoir A Traveler at Forty, “Untuk memikirkan sebuah kapal sebesar Titanic yang baru lagi bercahaya, tenggelam dalam air lautan yang dalam. Dan 2,000 penumpangnya dihalakan seperti tikus yang keluar dari lubang hanya untuk terkapai-kapai dalam lautan tanpa sebarang bantuan, berdoa dan menangis!”

2. GUGLIELMO MARCONI

Pencipta dan pelopor teknologi wayarles serta pemenang Hadiah Nobel Fizik 1909, Guglielmo Marconi ditawarkan untuk menaiki Titanic secara percuma. Bagaimanapun, Marconi memilih untuk menaiki kapal Lusitania atas alasan menyelesaikan kertas kerjanya. Dan Lusitania mempunyai stenografer yang dapat membantu beliau melakukan kerjanya seperti dijelaskan anak perempuannya, Degna.

Selepas tragedi Titanic berlaku, Marconi disoal oleh sebuah jawatankuasa Senat berkenaan tuduhan syarikatnya merahsiakan berita dari khalayak agar ianya dijual kepada akhbar New York Times. Bagaimanapun, tuduhan tersebut dianggap tidak berasas dan Marconi muncul dari tragedi tersebut sebagai wira. Ini kerana ciptaan radio wayarlesnya itu berjaya menyelamatkan lebih 700 penumpang dan krew semasa tragedi Titanic. Dan tiga tahun selepas itu, Marconi sekali lagi terselamat dari menjadi satu lagi bencana maritim terkenal. Pada April 1915, beliau menaiki Lusitania yang dalam pelayaran sebelum ditenggelamkan oleh sebuah kapal selam Jerman sebulan selepas itu.

3. MILTON SNAVELY HERSHEY

Terdapat pelbagai versi tentang kisah Milton Snavely Hershey dan Titanic. Hershey dan isterinya sudah menempah satu suite Titanic yang berharga antara $3,000 hingga $4,000. Suite tersebut mengandungi bilik menunggu, dua bilik tidur, bilik persalinan, dek peribadi dan bilik air peribadi. Buktinya, cek $300 yang ditulis Hershey kepada White Star Line pada Disember 1911 sebagai deposit tempahan. Bagaimana Hershey dan isterinya tidak menaiki kapal ini mempunyai banyak versi. Satu versi menyatakan isterinya, Catherine Sweeney jatuh sakit beberapa minggu sebelum mereka berlayar dan memaksa Hershey membuat aturan perjalanan berbeza. Satu lagi versi menyatakan masalah kilang di Amerika Syarikat memaksa beliau pulang seminggu lebih awal dengan menaiki kapal persiaran mewah Jerman, Amerika. Mereka tiba beberapa hari sebelum Titanic karam di utara Lautan Atlantik. Amerika juga menempah sejarah tragedi ini dengan menjadi antara kapal yang memberi amaran lapangan ais pada laluan Titanic.

4. J. PIERPONT MORGAN

Beliau bertanggungjawab menubuhkan General Electric dan U.S Steel serta menyelamatkan sistem perbankan Amerika Syarikat semasa Krisis Knickerbocker. Salah satu daripada kepentingan perniagaannya ialah International Mercantile Marine, sebuah syarikat perkapalan yang menguasai syarikat White Star Line, pemilik Titanic.

Morgan sendiri menghadiri majlis pelancaran kapal pada tahun 1911 dan mempunyai suite peribadi di mana ia mempunyai dek persiaran peribadi dan tempat mandi lengkap dengan pemegang cerut. Beliau sepatutnya berlayar dengan Titanic sempena pelayaran sulungnya tetapi lebih berminat kekal di sebuah resort Perancis di Aix untuk menikmati sesi urutan pagi dan mandian sulfur. Beberapa hari selepas Titanic tenggelam, Morgan ditemubual oleh wartawan New York Times dan berkata, “Kerugian kewangan tiada ganti dengan kehilangan nyawa. Kehilangan nyawa itu yang penting. Ianya satu kematian yang menakutkan.”

5. HENRY CLAY FRICK

Taikun besi Pittsburgh ini merupakan rakan perniagaan J.P Morgan. Frick dan isterinya, Adelaide sudah menempah tiket pelayaran Titanic untuk pelayaran sulungnya untuk kembali semula ke New York. Namun, pasangan tersebut terpaksa membatalkan hasrat tersebut selepas buku lali Adelaide terseliuh semasa di Itali. Ini menyebabkan mereka tidak menaiki kapal tersebut semasa tragedi itu berlaku.

6. ALFRED GWYNNE VANDERBILT

Alfred Gwynne Vanderbilt merupakan seorang ahli sukan dan ahli perniagaan Amerika yang terkenal dan kaya-raya. Semasa hendak pulang dari percutiannya di Eropah, Vanderbilt memutuskan untuk pulang dengan Titanic tetapi membatalkannya pada saat akhir. Bagaimanapun, ramai menyangka beliau menaiki kapal malang tersebut sehinggakan ia dicatat dalam laporan awal akhbar. Vanderbilt kemudiannya menjadi antara mangsa kapal Lusitania yang ditenggelamkan tiga tahun kemudian. Walau bagaimanapun, ramai mengingatinya kerana tindakan berani membantu penumpang masuk ke bot penyelamat dan sedia menyerahkan jaket keselamatannya untuk dipakai penumpang lain.

7. JOHN R. MOTT

John R. Mott merupakan antara mubaligh Kristian yang terkenal pada awal abad ke-20. Dan beliau merupakan pemenang bersama untuk anugerah Nobel Keamanan 1946. Mott dan seorang rakannya ditawarkan berlayar secara percuma bersama Titanic oleh seorang pegawai White Star Line yang berminat dengan kerja mereka. Bagaimanapun, tawaran tersebut ditolak dengan baik dan kedua-duanya menaiki kapal persiaran Lapland. Menurut sebuah biografi yang ditulis oleh C. Howard Hopkins, ketika Lapland tiba di New York, berita tragedi Titanic diketahui semua termasuk Mott dan rakannya. Kedua-duanya saling berpandangan dan salah seorangnya berkata, “Tuhan mesti ada kerja lebih banyak untuk kita lakukan.”

Sekiranya Titanic berjaya mengelak dari dilanggar aisberg dan berjaya sampai dengan selamat ke Amerika Syarikat, sudah ada jadual perjalanan pulang pada 20 April 1912. Ada beberapa nama terkenal sudah menempah tiket perjalanan kembali ke England. Antaranya sejarawan Amerika Syarikat dan keturunan dua pengasas negara Uncle Sam itu, John Adams dan John Quincy Adams iaitu Henry Adams, Gabenor New York John Alden Dix, Pengerusi White Star Line J. Bruce Ismay, Marconi dan pengasas syarikat tayar Goodyear, Frank Seiberling. Ada juga yang sudah merancang untuk perjalanan seterusnya seperti pengasas rangkaian kedai J.C Penney iaitu James Cash Penney. Penney mahu berlayar dari England ke Amerika Syarikat bersama Titanic untuk pelayaran seterusnya.

SUMBER


Apa Jadi Pada Makam Bonda Alexander The Great?

Alexander menempa nama sebagai penguasa paling agung dalam lipatan lagenda dengan pencapaian diplomasi, ekonomi dan ketεηtεrααn di luar jangka. Baginda dilahirkan pada 20 Julai 356 S.M. di sebuah kota bernama Pella yang merupakan ibu negara Macedon.

Ayahandanya adalah Filippos II yang mempunyai tujuh orang isteri. Salah seorang isteri adalah Olympias, sang puteri Epirus yang barangkali merupakan keturunan Achilles.

Walaupun banyak isteri, Filippos dipercayai amat menyayangi Olympias. Kerana daripada rahim Olympias, keluarnya seorang penguasa bernama Alexander.

Bermakna Alexander adalah turun temurun Achilles. Dan dari malam pertama lagi, Olympias telah bermimpi pasal Alexander. Katanya malam itu, rahimnya dipαηαh petir yang memαrακκan api.

Filippos turut bermimpi pasal rahim Olympias, yang bertatahkan wajah singa (Rogers, 2004). Namun semua ini hanyalah lagenda, kerana Alexander membuat pencapaian hebat.

Cuba kalau Alexander menjadi raja tidak berguna, takkan mungkin lagenda-lagenda ini akan disebut-sebut. Silap haribulan, orang cakap Olympias mimpi rahimnya disembur rαcµn tikus.

Dan Filippos pula bermimpi rahim isterinya bertatahkan wajah babi tonyok. Tiadalah kisah gila yang Olympias dibenihkan Zeus sendiri.

Tetapi lagenda-lagenda agung inilah mengikuti Alexander sepanjang hidup. Pada hari kelahirannya, macam-macam berlaku: 1) Filippos menewaskan angkatan Illyria dan Paeon. 2) Kuda Filippos menang Olimpik, dan 3) Kuil Artemis terbαkαr katanya kerana Artemis mendampingi Olympias (jadi tiada dalam kuil).

Semua lagenda menjadi sebutan orang ramai selepas Alexander dimasyhurkan sebagai raja, untuk mempamerkan imej seorang penguasa kebal (Roisman & Washington, 2010).

Cukup Pasal Alexander… Ibunya Apa Hal?

Susah payah melahirkan anak raja sampai rahim kena pαηαh petir. Dunia nampaknya melupakan habis tentang Olympias. Memang hidup baginda bagaikan habis madu sepah dibuang.

Olympias terpaksa meninggalkan bumi Macedon selepas Filippos menambah isteri seperti Cleopatra. Isu berkemuncak sampai hak warisan Alexander pun menjadi pertikaian.

Namun nasib menentukan Alexander tetap mewarisi takhta. Katanya Olympias ada peranan sebagai dalam di sebalik pembµnµhan suaminya sendiri. Pendek kata, jangan kahwin banyak.

Selepas pemergian Filippos, pihak Olympias mengukuhkan sokongan. Baginda menjatuhi hµkµman bµnµh terhadap Cleopatra. Pendek kata lagi, jangan ambil suami orang. Olympias menjadi figura penting dalam politik Macedon dibawah pemerintahan Alexander.

Malah selepas kemangkatan Alexander pun, Olympias masih ada peranan. Namun kemudian, Olympias terikat dalam sebuah pertandingan kuasa. Lalu baginda pun mαti dirεjαm dengan batu (Sykes, 2014).

Pengebµmiαn Yang Menjadi Misteri

Sesudahnya mαti dalam keadaan begitu, tentu sekali tiada siapa tahu apa terjadi pada jasadnya. Mungkin ada orang yang mengambil untuk diberi penghormatan terakhir.

Atau mαyαtnya dibiar menjadi bαηgkαi sebagai tanda penghinaan pada sosok tubuh mµsµh politik. Walau apa pun kesudahannya, sejarawan dan saintis tetap tertanya-tanya tentang mαyαtnya.

Dan pada tahun 1850, mereka mungkin sudah menemui jawapan. Kerana sekumpulan pakar arkeologi terjumpa sebuah mαkαm di Pydna. Seorang prfesor bernama Athanasios Bintas baru-baru ini memberi pendapat… bahawa jasad pernah disimpan dalam mαkαm ini adalah Olympias.

Dari segi masa, memang mαkαm ini berasal daripada zaman Alexander. Cuma masalahnya, mαkαm ini sudah dirompαk berkali-kali sampai mαyαtnya pun orang ambil. Tetapi saiznya sudah cukup untuk menyatakan kebesaran jasad. Satu lagi, Bintas meneliti ukiran pada mαkαm… tambah pula lokasinya di Pydna, iaitu tempat terakhir Olympias.

Bintas masih belum mengemukakan bukti untuk menyokong pendapatnya. Jadi sejarawan sekarang sedang menunggu saja. Kerana terlalu banyak teori alternatif menafikan pendapat Bintas.

RUJUKAN:

Rogers, G.M. (2004). Alexander: the Ambiguity of Greatness. Random House Publishing.

Roisman, J., & Worthington, I. (2010). A Companion to Ancient Macedonia. John Wiley & Sons. Halaman 188.

Skyes, P. (2014). Hist Afghanistan V 1 & 2. Routledge. Halaman 73.


Cinta Adalah Ihsan

Di sebalik renyah kota Konya, ada seorang wanita yang menjual tubuhnya. Bekerja sebagai pelacur, menjadi kupu-kupu malam. Setiap hari dia melayani nafsu lelaki. Wanita ini hidup bersama beberapa perempuan lain dengan nasib yang sama. Lelaki-lelaki berhidung belang gemar melempiaskan syahwat di brothel, rumah maksiat wanita ini.

Satu hari Mevlana Rumi berjalan melintasi brothel, rumah pelacuran wanita berkenaan.

Tiba-tiba, wanita  itu datang berlari. Dia mendekati Rumi, jatuh di kakinya, dan mula memohon keampunan dengan air mata bercucuran bak hujan. Penuh keinsafan, dia menzahirkan penghormatan kepada sufi ini. Meski diri berdosa, rasa sayang kepada wali Allah masih mekar. Bagai oasis di tengah sahara, cinta menghilangkan dahaga kafilah jiwa.

“Rabiah Rabiah Rabiah!” Respon anak Sultan Ulama’ ini kepada wanita.

“Mevlana..mevlana..” Wanita itu tidak putus menangis. Berteriak-teriak tanpa mempedulikan orang lain yang menghampiri. Orang ramai mengerumuni. Pelacur lain yang berasa di brothel keluar untuk melihat apa yang berlaku. Mereka kehairanan. Wanita yang mereka kenal kerap melayani lelaki, sekarang menangis teresak-esak seperti bayi di bawah kaki ulama’ Konya!

“Alangkah kuatnya kamu, alangkah kuatnya kamu. Jika kamu tidak membebani beban berat kehidupan yang sukar ini, siapakah yang akan menenangkan lelaki-leaki buas yang tak dapat mengawal nafsu syahwat mereka dan hilang arah? Bagaimanakah perempuan baik dapat menjaga maruahnya?” Tutur Rumi satu persatu dengan tenang. Bagai embun dingin yang menitis lembut dari daun menghijau.

Seorang bangsawan yang mendengar kata-kata Rumi ini membalas, “Takde maknanya bagi seorang wali yang hebat seperti Rumi untuk meemberi simpati kepada perempuan murahan dan memuji mereka seperti ini”.

Rumi menjawab kritikan ini dengan berkata, “Wanita ini berkelakuan semata-mata menurut keadaanya. Dia tidak berpura-pura. Jika anda seorang lelaki sejati, cuba jadi seperti dia. Tinggalkan tabiat talam dua muka. Supaya apa yang ada di dalam dan luar anda sama. Jika bahagian dalam dan luar anda tidak sama, segala-galanya akan sia-sia “.

Semua yang mendengar jawapan hikmah Rumi terpana. Lantaran tersentuh hati.

Akhirnya pelacur ini bertaubat.

Dia benar-benar berubah. Jikalau dalam berbuat maksiat pun hatinya cuba dijaga, apatah lagi dalam berbuat taat. Wanita ini cepat naik darjat. Kerana hatinya yang jujur dan ikhlas, tanpa munafiq bermuka-muka. Dia menjadi wanita seperti Rabia al-Adawiyya dan membebaskan wanita yang dulu bekerja untuknya. Semua yang dimilikinya diinfaqkan kepada orang miskin.

Dia bukan lagi pelacur. Bahkan kerap duduk bersama wali Allah. Duduk bersimpuh di majlis zikrullah. Dia menjadi pengikut setia Mevlana Rumi hingga ke akhir hayatnya. Inspirasi tentang ‘Rabiatul Adawiyah’ sungguh-sungguh mengubah hidup 180 darjah.

Ada kala, detik seketika kan mengubah seluruh usia.

Rumi menampilkan akhlak Allah.

تخلقوا بأخلاق الله

“Berakhlaklah kamu dengan akhlak Allah”.

(Ihya’ Ulumiddin)

Mawar zikrullah di hatinya harum semerbak menyentuh jiwa.

Apa yang ditampilkan bukanlah dari kepura-puraan. Bukan dibuat-buat.

Akhlak Mevlana Rumi memang jujur & ikhlas. Berakar dari tauhid yang tulen.

Beginilah ‘Waris Muhammadi’ menyebarkan rahmat ke seluruh alam.

Apakah origin akhlak mulia yang jujur & ikhlas?

Asalnya akhlak mulia ialah Ihsan.

Dalam budaya orang melayu sendiri, istilah ‘ihsan’ sudah sebati bagi menggambarkan perbuatan baik yang berasal dari hati yang baik. Tidak berhukumkan graviti untung rugi. Tetapi ‘ihsan’ ialah perbuatan baik berasaskan belas kasihan dan perikemanusiaan. Berasaskan mengharap redha & wajah Allah. Sememangnya bangsa melayu menyimpan khazanah tasawuf aras tinggi dalam tradisinya. Tinggal dicungkil dan dipamer sebagai bekal mengharung hiruk pikuk akhir zaman.

Ihsan ialah muraqabah & musyahadah.

Ihsan ialah menapaki makrifatullah.

Ihsan ialah “Hendaklah engkau beribadah kepada Allah seakan-akan engkau melihatNya. Kalaupun engkau tidak melihatNya, sesungguhnya Dia melihatmu.” (HR Bukhari)

Ihsan sebagaimana firman Allah, lantaran luasnya ihsan, tiada yang layak membalasnya selain Allah:

هَلْ جَزَآءُ ٱلْإِحْسَٰنِ إِلَّا ٱلْإِحْسَٰنُ

Tidak ada balasan kebaikan kecuali kebaikan (pula).

(QS. Al-Rahman: 60)

وَإِذْ أَخَذْنَا مِيثَٰقَ بَنِىٓ إِسْرَٰٓءِيلَ لَا تَعْبُدُونَ إِلَّا ٱللَّهَ وَبِٱلْوَٰلِدَيْنِ إِحْسَانًا وَذِى ٱلْقُرْبَىٰ وَٱلْيَتَٰمَىٰ وَٱلْمَسَٰكِينِ وَقُولُوا۟ لِلنَّاسِ حُسْنًا وَأَقِيمُوا۟ ٱلصَّلَوٰةَ وَءَاتُوا۟ ٱلزَّكَوٰةَ ثُمَّ تَوَلَّيْتُمْ إِلَّا قَلِيلًا مِّنكُمْ وَأَنتُم مُّعْرِضُونَ

Dan (ingatlah), ketika Kami mengambil janji dari Bani Israil (yaitu): Janganlah kamu menyembah selain Allah, dan berbuat kebaikanlah kepada ibu bapa, kaum kerabat, anak-anak yatim, dan orang-orang miskin, serta ucapkanlah kata-kata yang baik kepada manusia, dirikanlah shalat dan tunaikanlah zakat. Kemudian kamu tidak memenuhi janji itu, kecuali sebahagian kecil daripada kamu, dan kamu selalu berpaling.

(QS. Al-Baqarah: 83)

ٱلَّذِينَ يُنفِقُونَ فِى ٱلسَّرَّآءِ وَٱلضَّرَّآءِ وَٱلْكَٰظِمِينَ ٱلْغَيْظَ وَٱلْعَافِينَ عَنِ ٱلنَّاسِ ۗ وَٱللَّهُ يُحِبُّ ٱلْمُحْسِنِينَ

(yaitu) orang-orang yang menafkahkan (hartanya), baik di waktu lapang maupun sempit, dan orang-orang yang menahan amarahnya dan memaafkan (kesalahan) orang. Allah menyukai orang-orang yang berbuat kebajikan.

(QS. Ali Imran: 134)

فَأَثَٰبَهُمُ ٱللَّهُ بِمَا قَالُوا۟ جَنَّٰتٍ تَجْرِى مِن تَحْتِهَا ٱلْأَنْهَٰرُ خَٰلِدِينَ فِيهَا ۚ وَذَٰلِكَ جَزَآءُ ٱلْمُحْسِنِينَ

Maka Allah memberi mereka pahala terhadap perkataan yang mereka ucapkan, (yaitu) surga yang mengalir sungai-sungai di dalamnya, sedang mereka kekal di dalamnya. Dan itulah balasan (bagi) orang-orang yang berbuat kebaikan (yang ikhlas keimanannya).

(QS. Al-Maidah: 85)

لِّلَّذِينَ أَحْسَنُوا۟ ٱلْحُسْنَىٰ وَزِيَادَةٌ ۖ وَلَا يَرْهَقُ وُجُوهَهُمْ قَتَرٌ وَلَا ذِلَّةٌ ۚ أُو۟لَٰٓئِكَ أَصْحَٰبُ ٱلْجَنَّةِ ۖ هُمْ فِيهَا خَٰلِدُونَ

Bagi orang-orang yang berbuat baik, ada pahala yang terbaik (surga) dan tambahannya. Dan muka mereka tidak ditutupi debu hitam dan tidak (pula) kehinaan. Mereka itulah penghuni surga, mereka kekal di dalamnya.

(QS. Yunus: 26)

إِنَّ ٱللَّهَ يَأْمُرُ بِٱلْعَدْلِ وَٱلْإِحْسَٰنِ وَإِيتَآئِ ذِى ٱلْقُرْبَىٰ وَيَنْهَىٰ عَنِ ٱلْفَحْشَآءِ وَٱلْمُنكَرِ وَٱلْبَغْىِ ۚ يَعِظُكُمْ لَعَلَّكُمْ تَذَكَّرُونَ

Sesungguhnya Allah menyuruh (kamu) berlaku adil dan berbuat kebajikan, memberi kepada kaum kerabat, dan Allah melarang dari perbuatan keji, kemungkaran dan permusuhan. Dia memberi pengajaran kepadamu agar kamu dapat mengambil pelajaran.

(QS. An-Nahl: 90)

إِنْ أَحْسَنتُمْ أَحْسَنتُمْ لِأَنفُسِكُمْ ۖ وَإِنْ أَسَأْتُمْ فَلَهَا ۚ فَإِذَا جَآءَ وَعْدُ ٱلْءَاخِرَةِ لِيَسُۥٓـُٔوا۟ وُجُوهَكُمْ وَلِيَدْخُلُوا۟ ٱلْمَسْجِدَ كَمَا دَخَلُوهُ أَوَّلَ مَرَّةٍ وَلِيُتَبِّرُوا۟ مَا عَلَوْا۟ تَتْبِيرًا

Jika kamu berbuat baik (berarti) kamu berbuat baik bagi dirimu sendiri dan jika kamu berbuat jahat, maka (kejahatan) itu bagi dirimu sendiri, dan apabila datang saat hukuman bagi (kejahatan) yang kedua, (Kami datangkan orang-orang lain) untuk menyuramkan muka-muka kamu dan mereka masuk ke dalam mesjid, sebagaimana musuh-musuhmu memasukinya pada kali pertama dan untuk membinasakan sehabis-habisnya apa saja yang mereka kuasai.

(QS. Isra’: 7)

وَٱبْتَغِ فِيمَآ ءَاتَىٰكَ ٱللَّهُ ٱلدَّارَ ٱلْءَاخِرَةَ ۖ وَلَا تَنسَ نَصِيبَكَ مِنَ ٱلدُّنْيَا ۖ وَأَحْسِن كَمَآ أَحْسَنَ ٱللَّهُ إِلَيْكَ ۖ وَلَا تَبْغِ ٱلْفَسَادَ فِى ٱلْأَرْضِ ۖ إِنَّ ٱللَّهَ لَا يُحِبُّ ٱلْمُفْسِدِينَ

Dan carilah pada apa yang telah dianugerahkan Allah kepadamu (kebahagiaan) negeri akhirat, dan janganlah kamu melupakan bahagianmu dari (kenikmatan) duniawi dan berbuat baiklah (kepada orang lain) sebagaimana Allah telah berbuat baik, kepadamu, dan janganlah kamu berbuat kerusakan di (muka) bumi. Sesungguhnya Allah tidak menyukai orang-orang yang berbuat kerusakan.

(QS. Al-Qasas. 77)

وَٱلَّذِينَ جَٰهَدُوا۟ فِينَا لَنَهْدِيَنَّهُمْ سُبُلَنَا ۚ وَإِنَّ ٱللَّهَ لَمَعَ ٱلْمُحْسِنِينَ

Dan orang-orang yang berjihad untuk (mencari keridhaan) Kami, benar-benar akan Kami tunjukkan kepada mereka jalan-jalan Kami. Dan sesungguhnya Allah benar-benar beserta orang-orang yang berbuat baik.

(QS. Ankabut: 69)

إِنَّ ٱلْمُتَّقِينَ فِى جَنَّٰتٍ وَعُيُونٍ

ءَاخِذِينَ مَآ ءَاتَىٰهُمْ رَبُّهُمْ ۚ إِنَّهُمْ كَانُوا۟ قَبْلَ ذَٰلِكَ مُحْسِنِينَ

Sesungguhnya orang-orang yang bertakwa itu berada dalam taman-taman (surga) dan mata air-mata air,sambil menerima segala pemberian Rabb mereka. Sesungguhnya mereka sebelum itu di dunia adalah orang-orang yang berbuat kebaikan.

(QS. Zariaat: 15-16)

Tajalli bermaksud Allah menampakkan sifat-sifat & asma’-Nya kepada makhluk.

Hakikatnya, apabila Allah datangkan seseorang kepada sesuatu kepada kita, Allah ingin mentajalii sifatnya di atas muka bumi. Allah ingin makhluk-Nya mengenal sifat dan nama-Nya. Supaya apabila manusia dilayan dengan baik, dia mengenal kebaikan. Dari mana asal kebaikan kalau bukan Allah yang datangkan? Imam Ghazali menerangkan : “Bahawa Tajalli itu ialah terbuka Nur cahaya Allah bagi hati seseorang.”

“Hati yang bersih, di dalamnya ada Lampu yang ber-Cahaya, yang demikian itu adalah Hati orang mukmin.

(HR. Ahmad dan Ath Thabarani dari Abu Said al-Khudri)

Ihsan bagaikan warna.

Ia sukar digambarkan dengan bercerita.

Ihsan perlu ditunjukkan.

Setiap sesuatu yang berlaku di dunia ini tidak terlepas daripada kehendak dan kuasa Allah.

Allah ialah zat yang tidak terlihat di dunia. Mata kita tidak mampu memandang keagungan-Nya.

Oleh itu, Allah tidak tinggalkan kita. Ditakdirkan hamba-hamba-Nya menampakkan sifat-Nya.

Untuk apa?

Untuk kita mengenal Allah.

Berfirman Allah ﷻ: “Aku adalah perbendaharaan yang tersembunyi. Kerana itu aku rindu untuk dikenal. Maka aku ciptakan makhluk, sehingga melalui aku mereka mengenal-ku.”

(Hadis Qudsi. Futuhat makkiyah, ibnu arabi al-andalusi)

Allah Ta’ala berfirman, “Siapa yang memusuhi wali-Ku, maka Aku mengumumkan perang terhadapnya dari-Ku. Tidak ada yang paling Aku cintai dari seorang hamba kecuali beribadah kepada-Ku dengan sesuatu yang telah Aku wajibkan kepadanya. Adapun jika hamba-Ku selalu melaksanakan perbuatan sunah, niscaya Aku akan mencintanya. Jika Aku telah mencintainya, maka (Aku) menjadi pendengarannya yang dia mendengar dengannya, (Aku) menjadi penglihatan yang dia melihat dengannya, menjadi tangan yang dia memukul dengannya, menjadi kaki yang dia berjalan dengannya. Jika dia memohon kepada-Ku, niscaya akan Aku berikan dan jika dia minta ampun kepada-Ku, niscaya akan Aku ampuni, dan jika dia minta perlindungan kepada-Ku, niscaya akan Aku lindungi.”

(HR Al Bukhari)

التواب ialah Maha Penerima Taubat.

Apabila Allah datangkan seseorang mahu bertaubat, Allah inginkan tunjukkan sifat التواب. Jadi kita sekadar menampilkan akhlak Allah. Kita meniru akhlak Rasulullah yang melorongkan taubat para pendosa kembali kepada Allah. Kita memberikan harapan. Kita menarik manusia kembali kepada Allah. Kita tidak menutup pintu syurga, membukakan pintu neraka. Sedangkan sebenarnya yang ingin menerima taubat ialah Allah. Yang menarik ialah Allah. Kita sekadar alat bagi Allah.

الرحمن ialah Maha Penyayang

Apabila Allah datangkan seseorang untuk disayangi, Allah ingin tunjukkan nama-Nya  الرحمن. Apabila Allah membuat kita jatuh cinta. Sebenarnya Allah ingin menampakkan kasih-sayang-Nya melalui kasih-sayang kita. Untuk kita mengenal cinta, dan dengan cinta itu mencintai Tuhan. Cinta ialah anugerah. Hadiah dari Tuhan supaya kita saling menghargai nikmat kebersamaan. Jodoh yang dipertemukan pasti ada sebab tersendiri. Cinta tidak tercipta sia-sia. Cinta ialah bahtera mengenal Pencipta.

الرزاق ialah Maha Pemberi Rezeki

Apabila Allah datangkan seseorang yang memerlukan bantuan, Allah ingin tunjukkan nama-Nya الرزاق. Bila-bila masa dengan sedetik ‘kun fayakun’ keadaan boleh berubah, boleh jadi kita pula yang memerlukan bantuan. Tetapi Allah memilih hamba-Nya bagi membahagi-bahagi rezeki daripada khazanah-Nya yang tak pernah habis. Allah mahu menunjukkan kekayaan diri-Nya, maka diberikan kekayaan kepada hamba-Nya buat mengerti apa itu kaya. Allah menyempitkan rezeki hamba-Nya buat mengenal apa itu miskin. Biar dia akhir tafakkur, manusia mengerti betapa miskinnya diri dan betapa kaya tidak terhitungnya Allah.

الفتاح ialah Maha Pembuka

Apabila Allah datangkan kesempatan untuk berjuang, Allah tunjukkan nama-Nya الفتاح. Dengan keyakinan inilah Umar al-Khattab meruntuhkan empayar Parsi dalam 2 tahun sahaja dan dibuka sebagai negeri Islam. 2/3 negeri Empayar Byzantin pula dibuka Al-Faruq sebagai wilayah dilaungkan kalimat ‘Tiada Tuhan Selain Allah’. Bermula dari akidah yang benar, berlakulah kejayaan yang besar. Pembukaan Andalusia oleh Tariq Bin Ziyad bukan ekspedisi militari semata-mata, tetapi juga gerakan Tauhid membuka semenanjung Iberia dari Triniti kepada Tauhid. Allah yang menghantar tentera Islam dan memberi kemenangan, bila benar-benar layak menanggung amanat nama-Nya.

Wanita yang disantuni Mevlana Rumi dengan dakwah yang berhikmah, akhirnya berubah daripada pelacur menjadi hamba Allah sebaik Rabiatul Adawiyah. Siapakah Rabiah yang dimaksudkan?

Rabiatul Adawiyah berjiwa Ihsan.

Rabiatul Adawiyah ialah seorang anak yang miskin. Rabiah bermaksud 4, iaitu dia ialah anak keempat daripada adikberadiknya. Setelah ketiadaan bapanya, Rabiah diperdaya dan dijual sebagai hamba. Dia dibeli oleh seorang lelaki bernama Husam. Rupa-rupanya Husam memang menyimpan perasaan cinta kepada Rabiah. Mereka saling cinta mencintai.

Sehinggalah suatu hari, Husam terbunuh. Kesedihan Rabiah bukan kepalang. Berhari-berhari air mata mengalir seperti zam zam. Sampailah pada suatu hari, Allah memalingkan hati Rabiah hanya kepada-Nya. Bermulalah perjalanan cinta seorang hamba mencintai Tuhannya.

“Aku mengabdi kepada Tuhan

bukan karena takut neraka..

bukan pula karena mengharap masuk surga..

Tetapi aku mengabdi, karena cintaku pada-Nya

Ya Allah, jika aku menyembah-Mu

karena takut neraka, bakarlah aku didalamnya

Dan jika aku menyembah-Mu,

karena mengharap surga, campakkanlah aku darinya

Tetapi, jika aku menyembah-Mu

demi Engkau semata, janganlah engkau enggan

memperlihatkan keindahan wajah-Mu

yang abadi padaku

Kekasihku tidak menyamai kekasih yang lain bagaimanapun juga

Tidak selain Dia didalam hatiku

kekasihku gaib dalam penglihatanku dan pribadi ku sekalipun

Akan tetapi

Ia tidak pernah gaib dalam hatiku

walau sedetik pun

Alangkah buruknya,

Orang yang menyembah Allah

Lantaran mengharap syurga

Dan ingin diselamatkan dari api neraka

Seandainya surga dan neraka tak ada

Apakah engkau tidak akan menyembah-Nya?

Aku menyembah Allah

Lantaran mengharap ridha-Nya

Nikmat dan anugerah yang diberikan-Nya

Sudah cukup menggerakkan hatiku

Untuk menyembah-Mu

Ya Tuhan

Tenggelamkan diriku ke dalam lautan

Keikhlasan mencintai-Mu

Hingga tak ada sesuatu yang menyibukkanku

Selain berdzikir kepada-Mu”

(Rabiatul Adawiyah)

“Ketika gelap menyerkap, kekasih semakin ghairah. Setiap mata tertidur, melainkan aku yang menyerahkan hati kepada-Mu, tak bisa lelap seperti mereka. Sepanjang malam mataku memandang angkasa, menghitung bintang. Cinta-Nya begitu nyata mencuri tidurku dan aku tidak pasti apakah lelap mampu bertandang lagi.”

(Mevlana Rumi)

Rujukan:


Xenofobia Dan Rasism – Penyakit Korea Selatan?!

Sebut saja Korea Selatan, yang terbayang di kepala ialah fenomena K-Pop dan status negara itu sebagai negara maju terutama dari segi teknologi. Tetapi siapa sangka di sebalik status mereka sebagai negara maju, mereka dibayangi xenofobia yang menebal!

Dalam satu kaji selidik yang dibuat Overseas Koreans Foundation pada tahun 2018, 61% responden melihat ekspatriat atau pekerja asing bukan sebahagian daripada masyarakat Korea. Tetapi jika anda seorang kulit putih dan berasal dari negara-negara atas angin (Barat), maka anda sekurang-kurangnya terselamat daripada sesetengah bias mengarut mereka.

Ini didedahkan oleh Profesor Park Kyung-tae, seorang profesor sosiologi dari Universiti Sungkonghoe. Beliau berkata, “Orang Korea berfikir orang Barat atau orang kulit putih yang bertutur dalam Bahasa Inggeris sebagai orang asing yang dimahukan. Jenis warga asing yang ditolak ialah pelarian dan warga China termasuk etnik Korea yang berasal dari China kerana mereka dianggap miskin.

“Jika anda datang dari negara Barat, anda akan mendapat lebih banyak peluang untuk dihormati. Tetapi jika anda datang dari negara Asia yang membangun, peluang lebih tinggi untuk anda dihina dan tidak dihormati mereka.”

Antara persepsi bias warga Korea terhadap warga asing (termasuk warga Korea yang tiba dari negara luar) ialah:

Jadi, mengapa perkara sebegini berlaku? Jawapannya ialah melihat semula sejarah Semenanjung Korea itu sendiri. Korea dipaksa membuka pintu seluas-luasnya kepada orang asing pada awal abad ke-20 apabila Jepun menduduki kawasan itu sebagai sebahagian daripada rancangan perluasan empayar mereka.

Dan ia terus dibuka akibat situasi P3rang Korea dan penempatan pangkalan-pangkalan tentera Amerika Syarikat di Korea Selatan. Selepas tahun 1988 iaitu tahun penganjuran Sukan Olimpik 1988 dan pentadbiran kerajaan yang dipilih secara demokratik buat kali pertama, barulah Korea Selatan mengalu-alukan kehadiran warga asing, pengaruh luar dan kapitalisme.

Setahun selepas itu, Seoul membenarkan warganya untuk bergerak keluar masuk ke luar negara. Tambah Profesor Kyung-tae, “Sejak tahun 1980-an dan 1990-an, kami mula melihat ramai warga asing datang dan kami tidak tahu cara berinteraksi dengan mereka. Mereka tidak dianggap sebahagian daripada masyarakat. Kami fikir mereka akan pergi selepas menetap di sini buat seketika.”

Hari ini, warga asing membentuk 2.8% populasi negara itu atau 1.43 juta orang. Daripada 1.43 juta warga asing, separuh daripadanya ialah warga China berdarah Korea, 9.4% warga Vietnam, 5.8% warga Thailand dan 3.7% masing-masing untuk warga Amerika dan Filipina.

Tetapi jika anda rasakan bercakap Bahasa Inggeris dapat membantu mengharungi xenofobia mengarut warga Korea, anda silap. Hakikatnya, kebencian warga Korea terhadap orang Barat terus menebal terutama tentera Amerika Syarikat.

Pada tahun 2002, berlaku satu insiden dua pelajar sekolah perempuan Korea dilanggar oleh sebuah kenderaan peronda tentera Amerika. Apabila kedua-duanya dibicarakan di mahkamah tentera berdasarkan perjanjian SOFA yang dimeterai antara kedua-dua negara, protes diadakan di seluruh negara bagi membantah ketidakadilan ini.

Hari ini, protes terhadap kehadiran tentera Amerika Syarikat masih berlaku dan polis anti-rusuhan Korea Selatan diletakkan secara tetap di luar 41 pangkalan tentera mereka. Dan jangan terkejut melihat ada bar atau restoran meletakkan papan tanda melarang anggota tentera Amerika dari memasuki premis mereka.

Nak kata ada undang-undang anti-diskriminasi, bukan sekali cuba digubal Seoul bagi menangani masalah ini. Tetapi semua cubaan tersebut berakhir dengan kegagalan kerana bimbang kehilangan sokongan penyokong semasa pilihan raya parlimen atau presiden.

Ingat tak bae kita, Lisa Blackpink pernah menjadi mangsa rasism di Korea sampai stand Kpop kena buat hashtag #RespectLisa. Apabila netizen Korea menabur komen suruh Lisa yang asal dari Thailand balik Thailand, dengan kecaman-kecaman berbentuk perkauman.

Bukan Lisa jer jadi mangsa rasism melampau kat sana. Contohnya Ashles Perez yang menulis “I Wasn’t Beautiful Enough to Live in South Korea”. Sebabnya walau dia ada darah Korea, tapi kulit dia perang-coklat, orang Korea rejek dia.

Kat Korea, tak wujud konsep kacukan, peranakan bagai selagi kau tak bawak “bongwan” (본관 – nama keluarga yang menunjukkan asal usul Korea). Lepas tu, orang Cina yang hidup kat Korea Selatan sejak sebelum penjajahan Jepun (1910-1945) masih belum diberi taraf kerakyatan walau dah 100 tahun. Sebabnya Korea amalkan dasar ‘jus sanguinis’ – selagi korang tak ada darah Korea jangan harap diterima sebagai orang Korea.

Dan sebagai kesimpulan kisah ini, pandangan ahli sosiologi Universiti Seoul Michael Duff harus didengar, “Ia bukan soal identiti berlawanan yang berpengaruh. Jantina, bangsa dan status memainkan peranan penting di Korea Selatan. Tetapi di Korea, itu tidak berlaku lagi-lagi sekiranya anda seorang warga asing. Anda dipandang sebagai warga asing dahulu sebelum ia disusuli oleh aspek-aspek lain.”

RUJUKAN:

Purcell, Conor. (2005). Foreigners fear for safety in South Korea. Great Reporter. https://www.greatreporter.com/content/foreigners-fear-safety-south-korea

Tai, Crystal. (2020). The strange, contradictory privilege of living in South Korea as a Chinese-Canadian woman. Quartz. https://qz.com/1172515/living-in-south-korea-as-a-chinese-canadian-woman-is-a-lesson-in-the-complex-world-of-contradictory-privilege/

Hyun-ju, Ock. (2017). Civic groups call for anti-discrimination act. The Korea Herald. http://www.koreaherald.com/view.php?ud=20170223000901


Pendidikan Seks Pada Zaman Salafussoleh

S.eks bukanlah suatu taboo yang tidak dibincangkan langsung dalam pendidikan Islam. Seingat saya, seawal darjah khas di Johor yakni umur 13 tahun, kami sudah mendengar istilah zakar, faraj dan dukhul dalam bab hukum hakam munakahat. Takrif nikah tu sendiri kami dah belajar; nikah ialah akad yang menghalalkan dukhul, yakni memasukkan zakar ke dalam faraj. Ia tidak diajar secara lucah, tetapi dengan ilmiah. Islam menghormati maruah dan mengiktiraf tuntutan nafsu manusia. Tidak wajar dijadikan jenaka.

S.eks dianggap tuntutan fitrah manusia sepertimana makan, minum dan tidur.

Junaid Baghdadi berkata, “Aku memerlukan s.eks sebagaimana aku memerlukan makanan.” Imam al-Ghazali menjelaskan, “Maka isteri adalah makanan (batin) dan jalan kebersihan hati.”

Kitab Ihya Ulumiddin menerangkan tujuan zakar lelaki dan vagina perempuan.

“Allah taala telah menciptakan suami isteri. Dijadikan tanda kelakian (zakar) dan dua buah pelir. Dijadikan air yang hanyir dalam tulang belakang lelaki dan disediakannya bagi air yang hanyir itu dalam dua buah pelir, urat-urat dan tempat-tempat mengalir.

Dijadikannya rahim perempuan, tempat ketetapan dan tempat simpanan air yang hanyir itu. Dan dikerasinya kehendak nafsu syahwat kepada sesama sendiri, lelaki dan perempuan. Maka segala perbuatan dan alat itu menjadi saksi nyata dengan lisan yang tegas untuk melahirkan dari iradah Penciptanya. Dan menyerukan sekalian yang berakal fikiran untuk mengenali apa yang di sediakan untuknya.”

Punya tinggi tamadun ilmu Islam; zakar, vagina dan air mani pun ada falsafah yang tinggi. Tidak sia-sia. Dapat kat kita, dibuat lawak bodoh. Penat ulama’ tulis kitab.

S.eks tidak dilucahkan dalam kitab-kitab ulama’. Melucahkan s.eks atau menormalisasikan lawak r.ogol (rape joke) adalah pembodohan akal yang tidak pernah dilazimi salafussoleh. Saat berbicara soal ini, sikap malu dan matang adalah perlu. Ulama’ mendidik lelaki dan perempuan dengan sikap malu, sehinggakan s.eks bebas dianggap aib besar. Maka jalan zina jua dianggap sebagai perkara memalukan. Pakai s.eksi, tengok porno, ugut r.ogol dan lain-lain, ini semua adalah jalan zina yang keji. Bimbang sekali, membiasakan lidah dengan perkara lucah akan melenturkan hati untuk tidak malu dengan zina.

Menjadikan s.eks bahan lawak, adalah mengkhianati sikap malu yang dianjurkan Nabi!

Lidah yang menuturkan perkara kotor itu, kelak akan dipersoal di hadapan Allah.

Rasulullah bersabda, “Sesungguhnya orang yang berkata-kata dengan perkataan yang mentertawakan teman-teman duduknya, maka dia akan jatuh dengan perkataan itu lebih jauh dari bintang surayya.” (HR Ibnu Abi Dunya)

Rasulullah bersabda, “Tidaklah orang mukmin itu pencela, pengutuk, pelaku perbuatan keji dan berlidah kotor.” (HR Tirmizi)

Rasulullah bersabda, “Jagalah dirimu daripada kekejian! Kerana Allah tidak menyukai kekejian dan perbuatan keji.” (HR Ibn Hibban)

Ibn Abbas berkata, “Barangsiapa berdosa dengan suatu dosa dan dia tertawa, nescaya dia masuk neraka dan dia menangis.”

Percakapan tentang perempuan termasuk perkara maksiat. (Imam al-Ghazali)

Salman al Farisi berkata, “Manusia yang terbanyak dosanya di hari kiamat, ialah yang terbanyak perkataannya pada perbuatan maksiat terhadap Allah.”

Orang yang keji dan melakukan perkara keji, akan dibangkitkan di hari kiamat dalam bentuk anjing atau dalam perut anjing. (Ihya Ulumiddin)

Lihatlah sirah di saat Rasulullah mendidik pemuda dengan sikap malu. Seorang pemuda datang bertemu Nabi dan bertanya, bolehkah dia berzina. Apa jawab Nabi? Mafhumnya:

Kata Baginda, “Adakah engkau suka ibumu berzina?”

“Manusia pun begitu, tidak menyukai zina untuk ibu mereka. Adakah engkau menyukai zina untuk anak perempuan engkau?”

“Manusia pun begitu, tidak menyukai zina untuk anak perempuan mereka. Adakah engkau menyukai zina untuk saudara perempuan engkau?”

Nabi bertanya beberapa pertanyaan yang dijawab oleh anak muda itu; “Tidak! Dijadikanlah kiranya aku oleh Allah tebusan engkau!” Dan Nabi pun menyambung; “Manusia tidak menyukainya.”

Kemudian Nabi meletakkan tangan ke dada anak muda itu dan berdoa: “Ya Allah tuhanku, sucikanlah hatinya, ampunilah dosanya dan peliharalah kemaluannya.” Setelah itu, yang paling dibenci anak muda ini adalah zina.

Lihatlah pendekatan kaunseling Nabi, secara psikologi dan spiritual. Yang salah itu salah. Perkara salah tidak diselesaikan dengan cara salah. Di sini Nabi fokus kepada solusi dan tidak menjadikannya jenaka. Hati manusia mudah menganggap ringan dengan sesuatu yang dianggap lawak. S.eks bukan lawak. Di sini Nabi mengaitkan s.eks bebas dengan maruah dan pemuda itu sendiri merasa malu. Sungguh halus dakwah Nabi.

Ulama’ tidak segan menuliskan s.eks secara ilmiah.

Berbicara soal s.eks tidak salah. Yang salah adalah melucahkan s.eks.

Ibnu Umar seorang sahabat, pernah berbuka puasa dengan s.eks, sebelum makan. Pernah sekali dia melakukannya dengan tiga orang hamba perempuan sebelum solat Isyak.

Ada seorang sahabat Nabi yang mempunyai syahwat besar, sampaikan isteri-isterinya tidak larat melayan. Akhir sekali, Nabi mengahwinkan sahabat itu dengan seorang wanita lain, dan isteri barunya itu mampu memenuhi semua keinginan syahwatnya.

Saidina Ali menikahi perempuan lain seminggu setelah Fatimah wafat.

Fayyadh bin Nujaih berkata, “Apabila naik zakar lelaki, maka hilanglah 2/3 akalnya.” Sesetengah berkata, “1/3 agamanya.”

Ibnu Abbas menafsirkan QS Falaq ayat ke-3: “Dan dari kegelapan (malam) ketika ia telah datang,” sebagai bangunnya kemaluan lelaki. Maknanya mengerasnya syahwat itu, akal dan agama tidak lagi berfungsi.

Seorang pemuda pernah mengadu kepada Ibnu Abbas. “Sesungguhnya aku seorang pemuda yang tidak mempunyai isteri. Kadang-kadang aku takut terjadi perkara jahat kepadaku. Kadang-kadang aku keluarkan mani dengan tanganku sendiri (melancap). Adakah itu suatu maksiat?” Maka Ibnu Abbas memalingkan muka dan berkata, “Ah kotor sekali! Kahwin dengan hamba perempuan adalah lebih baik daripada itu. Dan itu adalah lebih baik daripada zina.”

Imam al-Ghazali menekankan soal malu dalam pendidikan s.eks. Merasa jijik dengan jalan zina adalah tanda hati yang sihat. Maka merasa kelakar dengan perkara jijik boleh mengotorkan hati. Jangan dijadikan kebiasaan. Bimbang tompok kecil menjadi besar sehingga seluruh hati bertukar hitam.

Untuk mengelakkan s.eks bebas atau r.ogol, maka ulama menyarankan tiga perkara:

Ketiga-tiga perkara ini perlu dilaksanakan semampu mungkin. Jikalau mampu, berkahwinlah. Maka menundukkan pandangan dan berpuasa menjadi lebih mudah. Jika tidak, tundukkanlah pandangan dan berpuasa sehingga sampai jodoh. Tidak menjaga pandangan akan mengeraskan syahwat dan jika berulangkali dibuat boleh membuat nafsu membuak-buak sehingga sukar ditolak. Melabuhkan pakaian bagi perempuan juga tidak terkecuali, kerana ia membantu lelaki menundukkan pandangan.

“Marriage did not end the fight. It just makes it easier.” Kahwin itu menyempurnakan separuh agama. Yang separuh lagi itu masih perlu diperjuangkan.

Dalam semua soal, lelaki dan perempuan sama-sama perlu berjuang.

Lelaki perlu berjuang menundukkan pandangan, perempuan perlu berjuang melabuhkan pakaian. Lelaki perlu berjuang mengumpul duit kahwin, perempuan perlu berjuang memujuk wali. Lelaki dan perempuan sama-sama perlu berjuang menjaga maruah dan kehormatan. Kerana neraka itu bukan untuk perempuan seorang, dan syurga itu bukan untuk lelaki seorang. Syurga itu untuk orang-orang soleh dari lelaki dan perempuan, neraka itu untuk orang-orang derhaka daripada lelaki dan perempuan. Allah itu maha adil.

Ini baru sikit pada bab adab & tasawuf. Kalau bab feqh, lagi luas perbahasan s.eks dan s.eksualiti.

Kitab Qurrotul ‘Uyun karya Syeikh Muhammad At-Tihami bin Al-Madani Kanun membincangkan adab jimak.

Kitab Al-Rawd al-’Athir fi’ Nuzhat al-Khathir, karangan Syaikh al Imam al-Allamah al-Humam Sayiddi Muhammad al Nafzawi membincangkan petua s.eks.

Kitab al-Fiqh al-Manhaji Ala al-Mazhab al-Imam al-Syafie karya Dr. Mustofa Al-Khin, Dr. Mustofa Al-Bugho & Ali Asy-Syarbaji memasukkan bab berkenaan haid, nifas dan istihadah.

Lihatlah kesungguhan ulama’, tidak meninggalkan umat dalam kejahilan. Tidak memperbodohkan umat dengan lawak lucah. S.eks dibincangkan secara ilmiah. Ulama boleh membahaskan s.eks secara sihat. Mengapa tidak kita contohi pewaris Nabi?

Berdoalah kita, agar dijauhkan lidah, mata dan hati daripada perkara menjijikkan.

أعوذبك من شر سمعي وبصري وقلبي وهني ومني

“Aku berlindung dengan engkau daripada kejahatan pendengaranku, penglihatanku, kesenanganku dan air maniku.”

RUJUKAN:

Imam al-Ghazali. Ihya Ulumiddin.


Langkawi, Mahsuri Dan Fitnah Yang Merosakkan Sebuah Pulau

Pulau Langkawi adalah antara pulau yang terindah di negara kita. Keindahannya cukup mempersonakan kepada sesiapa yang menjejak kaki ke pulau tersebut. Saya sendiri pernah ke pulau tersebut sebanyak 2 kali, 1 kali sebagai pelancong dan 1 kali atas tugasan rasmi.

Di sebalik keindahan Pulau Langkawi, tersimpan sebuah kisah yang cukup menyayat hati. Bagaimana perasaan cemburu mengatasi keadilan.

Di penghujung abad ke-18, Pulau Langkawi yang ketika itu dikenali sebagai Langkapuri telah dikurniakan seorang jelitawan bernama Mahsuri binti Pandak Mayah. Beliau dikatakan merupakan wanita yang tercantik di gugusan kepulauan Langkawi dan kehadirannya dikatakan cukup menggugat hati ramai penduduk Langkawi.

Namun, hatinya terpaut kepada seorang pahlawan tempatan bernama Wan Derus. Mereka berkahwin.

Selepas perkahwinan mereka, muncul seorang pemuda bernama Deraman. Dia dipercayai datang dari Acheh dan merupakan seorang perantau. Keluarga Mahsuri rapat dengan pemuda tersebut.

Ketika itu, Kedah sedang berperang dengan Siam. Wan Derus dipanggil menentang Siam.

Walaupun ketika itu Mahsuri sudah berkahwin, itu tidak cukup untuk menghalang beliau menjadi sasaran fitnah. Kehadiran Deraman dipergunakan sebagai alasan bahawa Mahsuri telah berlaku curang dengan suaminya dan berzina dengan Deraman. Fitnah itu dimulakan dan disebarkan seorang wanita yang dikenali sebagai Wan Mahora, isteri ketua kampung tempat Mahsuri sekeluarga hidup.

Cerita fitnah itu menjatuhkan maruah Mahsuri. Lebih malang, apabila penduduk kampung mahukan Mahsuri dan Deraman dihukum atas sebab berzina.

Walapun Mahsuri dan Deraman mempertahankan diri mereka bahawa mereka tidak bersalah, tiada yang mempercayai mereka kerana telah termakan fitnah dan ada yang berdendam sudah.

Deraman dihukum sula dan dikatakan mayatnya ditanam di sekitar Kampung Melaka di Pulau Langkawi.

Apabila tiba giliran Mahsuri dihukum sula, tombak yang dibawa dikatakan tidak berkesan. Tubuh Mahsuri tidak lut.

Mahsuri sekali lagi meminta dilepaskan atas tuduhan fitnah itu. Tetapi tetap tidak diendah. Maka Mahsuri mendedahkan bahawa dia hanya akan boleh dibunuh dengan keris pesaka keluarganya.

Apabila keris pusaka itu dibawa keluar untuk menghukum Mahsuri, Mahsuri sempat menjenguk wajah ibu bapanya serta anak tunggalnya buat kali terakhir.

Sebelum keris pusaka keluarganya menjengah ke badan Mahsuri, beliau melafazkan sumpahan ke atas pulau Langkawi bahawa sekiranya benar Mahsuri tidak bersalah, maka Langkawi akan menjadi padang jarak padang tekukur selama 7 keturunan Mahsuri.

Apabila keris pusaka itu melukai tubuhnya, bukan darah merah yang mengalir tetapi cecair berwarna putih dan ini mengejutkan penduduk-penduduk di situ. Ada yang mula berasa risau, apatah lagi dengan sumpahan tersebut. Apakah daya, nasi sudah menjadi bubur.

Wan Derus kembali ke kampung hanya untuk mengetahui bahawa isterinya telah mati dibunuh akibat fitnah. Ketumbukan tentera yang beliau sertai ketika itu telah tewas. Sedih, beliau bersama-sama ibu bapa Mahsuri membawa diri ke Bukit di mana keturunan Mahsuri terus hidup sehingga ke hari ini. Hari ini, Bukit itu kita kenali sebagai Phuket, sebahagian daripada Thailand.

Pulau Langkawi pula diserang dan dijarah Siam. Wan Mahora yang memulakan fitnah itu turut tidak terlepas. Dia dikatakan dirogol tentera Siam sebelum dibunuh. Begitu juga ramai antara mereka yang melakukan fitnah itu.

Walaupun pulau tersebut cantik, pulau tersebut sukar dimajukan. Tanaman pula sukar tumbuh, seolah-olah mengiyakan kebenaran bahawa Mahsuri adalah tidak bersalah. Dikatakan, Langkawi mula dapat dimajukan dengan lahirnya keturunan ketujuh Mahsuri dilahirkan.

Mungkin bagi ramai antara kita, kisah sedemikian sukar dibuktikan dan benda sebegini dianggap tahyul. Malah, ada yang menganggap sains sudah cukup dalam memastikan kelangsungan hidup.

Pengajaran dalam kisah ini adalah fitnah memusnahkan hubungan. Fitnah membunuh. Walaupun fitnah itu diulang sejuta kalipun, fitnah itu hanya sekadar menjadi kebenaran di kalangan kita yang mempercayainya. Kerana kebenaran itu milik Tuhan dan Tuhan akan mendengar doa mereka yang teraniaya. Doakanlah kepada Tuhan agar kita terlepas daripada memfitnah dan menjadi mangsa fitnah.


Parut Sepanjang Zaman – Korban Pertama Pasukan 19 RAMD

Saya mengenali Pak Chot ketika terlibat dalam projek bantuan kepada bekas tentera pasca banjir 2018 di Sg. Dua, Seberang Perai Utara, Pulau Pinang. Memang daripada rupa beliau, kita boleh meneka yang beliau adalah bekas anggota. Tapi, dek rupa yang kelihatan garang itu, tak berani pula sesiapa nak bertanya lebih-lebih, sehinggalah beliau memulakannya dulu. Kedatangan beliau adalah bersama-sama sekumpulan lagi rakan-rakan beliau, yang juga merupakan veteran.

Mereka tidak dijemput, sebab itupun sebenarnya bukan majlis apapun – sekadar gotong-royong membantu proses membersihkan rumah yang terlibat banjir itu sebelum sebarang aktiviti lain dijalankan. Pak Chot dan rakan-rakan pun datang secara kebetulan, bila mereka terlihat trak tentera di situ.

Dan, nyata, semangat setiakawan dan persaudaraan di dalam pasukan ini, hanya difahami oleh mereka yang faham semata. Walau datang secara tak sengaja, dan tak mengenali sesiapa pun, kumpulan ini tanpa banyak cakap, terus membantu. Ketika itulah kisahnya saya cungkil, dan ingin saya kongsikan.

“Saya, 934032 Mansor B Mat, adalah anak jati Sg. Dua ini, dilahirkan di sini pada 24 Januari 1958. Saya bersekolah setakat darjah 6, dan selepas itu, saya membantu keluarga melakukan kerja-kerja kampung, sampailah saya mencecah umur 18 tahun. Dengan kelulusan yang saya ada tu, apa sajalah pekerjaan yang boleh saya mohon. Akhirnya, saya memutuskan untuk memohon memasuki pasukan Tentera.

Selepas lulus semua ujian saringan, saya dihantar menjalani latihan asas ketenteraan di PULADA (Pusat Latihan Tentera Darat), Ulu Tiram, Johor, pada tahun 1976. maka, bermulalah hidup saya di dalam dunia ketenteraan ini. Selepas tamat latihan asas, saya ditugaskan ke batalion, dan saya ditempatkan di dalam pasukan 19 Rejimen Askar Melayu Diraja (RAMD), yang ketika itu belum ditukar tauliah kepada pasukan Mekanis.

Ianya adalah permulaan baru bagi hidup saya, yang meletakkan saya ke dalam satu dunia yang tak pernah saya terfikir. Daripada sau segi, ianya tidaklah berbeza sangat dengan kehidupan saya semasa di kampung dulu – banyak saja kerja-kerja berat yang perlu saya lakukan. Sebagai askar baru ni, fitiq merupakan rutin harian kami. Menebas rumput, cabut rumput, cuci longkang – itu dah jadi lumrah.

Namun, daripada satu sudut lain pula, ia menghidangkan cabaran baru buat saya. Membersihkan senjata, menembak, operasi – itu adalah perkara-perkara baru yang perlu saya sebatikan dengan diri saya. Zaman itu memang zaman yang mencabar. Ancaman komunis wujud di mana-mana, terutama bagi anggota pasukan keselamatan. Segala yang dipelajari di pusat latihan dulu, rupanya hanyalah sebanyak hujung jari. Selebihnya, adalah ilmu yang perlu dikutip di medan, jika kami mahu terus selamat.

Selepas ditugaskan ke pasukan, saya dibawa bersama-sama mereka untuk jadual tugasan di Sarawak selama setahun. Tak pernah terfikir oleh saya, dapat melihat bumi asing di luar tempat asal saya, meski ia masih dalam sempadan negara yang sama. Genap masanya, kami pun kembali ke bumi semenanjung. Dan ketika itulah, hidup saya melalui kegetiran yang merubah segalanya.

Daoyai Musnah

Demi mengekang ancaman komunis yang semakin meruncing, pasukan Tentera Darat Malaysia telah melancarkan gerakan untuk memburu musuh habis-habisan melalui   beberapa siri operasi “cari dan musnah”yang banyak tertumpu di di kawasan sempadan Malaysia – Thailand dan juga di Sarawak, di mana musuh hadir sebagai PARAKU (Parti Komunis Kalimantan Utara). Di Semenanjung, operasi-operasi ini  diperintah kawal dan diselaraskan oleh Markas Divisyen Kedua Infantri (2 Divisyen), yang bertanggungjawab terhadap kawalan  keselamatan ke atas  negeri-negeri Pahang, Perak, Kelantan, Selangor dan Kedah.

Antara siri operasi terbesar dijalankan ketika itu adalah Ops GONZALES yang banyak tertumpu di Pahang dan Perak. Menyedari mereka diburu, musuh bertindak lebih agresif dengan  menggunakan taktik serang dan lari. Kawasan sempadan Malaysia-Thailand menjadi laluan utama di mana mereka masuk dan menyerang  pasukan keselamatan, sebelum menggunakan laluan tersebut kembali untuk melarikan diri. Taktik sebegini menjadi berkesan buat mereka kerana pasukan keselamatan Malaysia tidak mempunyai kuasa mengejar (hot pursuit) melintasi sempadan, lantas  membantutkan kejayaan operasi siri Gonzales.

Satu tindakan perlu diambil. Maka, rundingan diadakan antara kerjaan malaysia dan Thailand bagi membolehkan  pasukan keselamatan Malaysia mengejar unit-unit penggempur Parti Komunis Malaya walaupun melepasi sempadan Thailand. Kerajaan Gajah Putih itu akhirnya memberikan persetujuan, dengan syarat, pengejaran itu dihadkan ke bandar Sadao, Thailand. Pada tahun 1976, lahirlah Op  Daoyai Musnah yang melibatkan  kawasan operasi 2 Divisyen Infantri. Komunis ketika itu mula geabah kerana kali ini, mereka mula dikejar  sehinggalah ke kawasan operasi di wilayah Thailand. Satu lagi jalan bagi mereka melarikan diri mula tergugat.

Bagi tujuan perintah dan kawalan operasi, satu markas hadapan ditubuhkan di Sadao. Ketumbukan pasukan Tentera Darat diletakkan di Thailand sebagai pasukan penyekat  (blocking force). Ini menyebabkan musuh tersepit. Apabila mereka melakukan sabotaj di Malaysia, mereka akan dikejar oleh pasukan keselamatan, dan sebaik masuk kembali ke kawasan sempadan, mereka bertembung pula dengan pasukan penyekat. Bagai binatang tersepit, itu menjadikan mereka terdesak, dan mereka mula mengambil tindakan drastik.

Ramadhan Berdarah

Saya masih ingat, ketka itu Ramadhan tahun 1979. Pasukan saya telah dihantar bagi Op Daoyai Musnah di Sadao. Walaupun dalam keadaan berpuasa, saya dan rakan-rakan tidak menghadapi masalah menjalankan tugas kami. Maklumlah, tenaga masih muda dan kederat masih jenuh. Tugas yang diberikan kepada kami adalah untuk menjalankan pembersihan jerangkap samar di sebuah kampung yang sudah pun meragut nyawa dan anggota badan beberapa penduduk kampung.

Pasukan jurutera akan masuk dengan perlatan mereka, menanda tempat yang terdapat jerangkap samar, dan kami pula akan menyusul untuk memusnahkannya. Saya masih ingat, ketika itu hari keempat berpuasa. Kami memulakan tugas pada awal pagi, memandangkan kami tidak perlu bersarapan. Sebelum itu, kami telah mendapat tahu bahawa pasukan Jurutera telah menjumpai dua butir jerangkap – satu di hentian bas, dan satu lagi di tanggan surau di kampung itu. Geram juga saya. Begitulah zalimnya komunis tu – jangankan pasukan keselamatan, malah orang kampung pun menjadi mangsa.

Kami diarahkan bergerak ke sebuah kebun getah oleh Ketua Platun kami – Tuan Syed Osman. Bersama-sama kami adalah beberapa anggota Thailand. Walaupun sudah diberitahu oleh pasukan Jurutera bahawa kawasan itu belum dibersihkan, entah naluri mana yang mendesak Syed Osman untuk tetap menjengah kawasan itu. Tahir ditugaskan untuk mengesan jerangkap menggunakan pengesan logam.

Dengan telinga ditekup fon kepala, dia melayang-layangkan alat itu di atas tanah. Saya pula mengikutnya daripada belakang. Tak jauh pun kami berjalan – adalah kia-kira 100 meter, dan tiba-tiba terdengar bunyi alat itu. Kuat bunyinya, sampai saya di belakangnya pun dapat mendengarnya dengan jelas. Tahir berpusing ke arah saya. Dia menyuruh saya melakukan prodding. Saya pun mengeluarkan pisau. Belum sempat saya mencucuk pisau itu ke tanah, tiba-tiba segalanya meletup.

Dalam masa beberapa saat itu, saya tidak perasan pun sebenarnya apa yang berlaku. Tau-tau saja saya melambung tercampak dari tempat saya berdiri. Segalanya dipenuhi asap, dan telinga saya berdengung akibat letupan kuat yang berlaku betul-betul di cuping telinga saya itu. Mamai saya dibuatnya. Saya nampak apa yang ada di sekeliling saya, tapi otak saya seakan tak dapat mentafsir apa yang terjadi.

Bila asap itu surut sedikit, barulah saya nampak Tahir melolong meminta tolong, memegang kakinya yang sudah putus separuh. Tapi, pada ketika itu, saya seakan kebas. Saya hanya melihat kakinya yang berjurai-jurai dengan tulang putih yang relai disambung dengan cebisan daging merah itu, seolah-olah ianya adalah satu pandangan biasa. Dan ketika itu, barulah saya terasa sengal, dan tergerak untuk memeriksa tubuh sendiri.

Separuh badan saya di sebelah kanan dipenuhi pelbagai benda- serpihan kaca, serbuk besi, paku dan entah apa lagi. Kalaulah tak disebabkan pouches yang saya pakai, saya kira, pasti perut saya sudah terburai dibuatnya. Habis pecah kelopak senjata simpanan saya. Malah, laras senjata yang saya pegang pun sampai bengkok jadinya. Di tempat letupan itu berlaku tadi, kelihatan sudah terbentuk kawah yang agak dalam dan berwarna hitam, menunjukkan kuatnya letupan itu. Di belakang, saya nampak Tuan Syed Osman memegang sebelah matanya yang telah terkeluar bijinya. Tangannya dipenuhi darah berjejer.

Melihat apa yang berlaku, anggota lain segera menghubungi markas meminta bantuan. Tapi, lambat lagi nampaknya Nuri akan sampai untuk membawa kami keluar. Dalam keadaan sebegitu, rasanya sudah batal puaa kami masing-masing. Dek cedera yang dialami, tekak terasa perit dan berpasir. Bagi mengelakkan kecederaan lebih parah, rakan-rakan kami hanya memberikan sedikit demi sedikit air, terutamanya kepada Tahir. Sambil itu, mereka meninjau keadaan seterusnya kawasan itu. Tidak jauh dari situ, terdapat sebatang sungai.

Entah apalah agaknya takdir pada hari itu. Melihat sebatang buluh yang melentur di tengah sungai itu, Kpl. Rani dihinggap rasa ingin tahu yang mencanak-canak. Sanggup dia meredah air sungai itu ke arah pokok buluh itu. Sebaik diangkat buluh yang melentur itu, satu lagi letupan begema. Kali ini, ianya lebih parah. Kpl. Rani terkorban serta-merta akibat serpihan yang menembusi kepalanya daripada arah hadapan. Sungguh, hari itu menyaksikan korban pertama bagi pihak 19 RAMD dalam peperangan melawan insurgensi – samada dalam bentuk kecederaan parah atau kematian.

Menunggu sejak pukul 0830, menjelang 1300 (1.00 tengahari) barulah pesawat sampai. Kesemua kami diterbangkan keluar. Saya dihantar ke Hospital Sg. Petani, manakala yang lain-lain dihantar ke Hospital Pulau Pinang. Sebaik sampai, kelihatan sudah ada MP (Polis Tentera) mengawal hospital itu, kerana ramainya anggota pasukan keselamatan yang menjadi mangsa jerangkap samar dipasang oleh komunis. Nasib baik jugalah asaya dihantar ke situ, dan bukan ke Hospital Pulau Pinang. Kalau tidak, entah apalah nasib saya.

Skandal

Ketika itu, agak kecoh sebenarnya apabila anggota-anggota yang tercedera, yang dihantar ke Hospital Pulau Pinang, pasti akan berakhir dengan dipotong anggota badan mereka, walaupun kecederaannya tidak serius sangat. Memandangkan ia adalah rawatan yang dijalankan oleh doktor, tak adalah sesiapa yang berkata apa-apa, meskipun ia agak memusykilkan. Selepas kelur daripada hospital, saya mendapat tahu, ramai skot saya yang bertugas di unit lain, termasuk di dalam pasukan Komando, yang dipotong anggota badannya.

Akhirnya, ia telah mencetuskan siasatan daipada pihak KEMENTAH, dan didapati, rupa-rupanya, ada doktor yang bertugas di hospital itu, adalah penganut tegar ideologi komunisme. Dia mungkin tidak mengangkat senjata, tapi dia berjuang dengan caranya sendiri. Dengan memotong anggota tubuh anggota keselamatan, dia dapat melumpuhkan pasukan kita secara halus.

Maklumat tentang kecederaan anggota kemudian disampaikannya pula kepada komunis yang berada di lapangan, memberikan idea kepada mereka untuk mengubahsuai rekabentuk dan cara kerja jerangkap samar yang mereka pasang. Agak lama jugalah ia berlangsung – sehingga sekitar tahun 80-an, sebelum doktor itu dikenalpasti. Sungguh saya benasib baik kereka tidak dihantar ke sana. Kalau tidak, pasti sampai ke hari ini, separuh badan saya sudah kudung.

Selepas Dentuman

Agak lama juga saya di hospital Sg. Petani – lebih kurang 3 bulan, sebelum saya dihantar pula ke Rumah Sakit Angkatan Tentera di Kem Sg. Layar, Sg. Petani bagi menyambung rawatan selama sebulan lebih. Setahun lebih jugalah saya terpaksa berubat dan berusaha. Setelah saya agak sihat, saya kembali ke unit, tapi kemudian dipindahkan ke KEMENTAH, di bahagian Bilik Gerakan.

Ketika itu, timbul rasa tidak enak di hati saya – terasa seolah saya ini sudah tak berguna. Daripada berada di medan tempur, saya kini hanya duduk di dalam sebuah bilik, menandakan lokasi dan tempat di atas peta yang terbentang – itu saja. Tidak lama saya di sana. 2 tahun kemudian, saya dipindahkan pula ke unit Wataniah – Rejimen 509, sehinggalah saya tamat perkhidmatan.

Kejadian itu berlaku ketika saya masih di awal perkhidmatan – baru 3 tahun saya menjejakkan kaki ke dunia Tentera ini. Dengan kecederaan yang saya alami, memang agak sukar saya meneruskan hidup berseorangan. Tapi, takdir Tuhan telah menetapkan, saya bertemu jodoh dengan isteri saya, Mizun Bt Said.

Bersama, kami dikurniakan 8 orang anak – 5 lelaki dan 3 perempuan. Isteri sayalah yang menjadi tonggak kekuatan saya, dan dia tidak pernah mengeluh dengan keadaan saya dan menerima saya seadanya walaupun saya sendiri terasa dipinggirkan pasukan. Saya hanya menerima pampasan RM300.00. Dalam keadaan saya menanggung kesan akibat jerangkap samar itu, tidak ada sesiapapun datang melawat saya atau bertanya khabar. Saya cuma mampu meneruskan perubatan secara kampung.

Ternyata jerangkap yang dipasang itu bukanlah berteknologi tinggi sangat pun. Ianya cuma terdiri daripada sebuah tin yang dipadatkan dengan segala serbuk kaca, serbuk lampu kalimatang (fluoresen), paku dan serpihan besi, yang disambungkan dengan bekalan bateri yang dibalut tebal menggunakan plastik untuk menjadikannya kalis air. Kedua-duanya disambung menggunakan wayar, dan dicetuskan oleh pemijak – sebaik suisnya dipijak, ia menghasilkan letupan yang memusnahkan.

Seumur hidup saya menanggung akibatnya. Serpihan-serpihan itu masih ada yang tertanam di dalam badan saya kerana ianya terlampau kecil untuk dikeluarkan. Bersama isteri, saya cuba berubat secara kampung. Banyak juga yang dikeluarkan – dah macam santau rupanya. Namun, kesannya masih terasa sampai sekarang. Kalau tiba musim hujan, tangan saya sebelah kanan terasa kebas, dan kaki saya saya – jangan ceritalah. Ada masanya ia tersentak-sentak sendiri. Melalui kecederaan yang diperolehi oleh anggota seperti saya, doktor yang telah menimbulkan skandal di hospital itu telah memberikan cetusan idea kepada komrad-komradnya yang masih berada di lapangan. Pelbagai jerangkap samar baru dicipta – antaranya jenis rantaian yang mana bila suisnya dipijak, orang yang berada tidak jauh dari situ pula yang menjadi mangsa”.

Begitulah yang diceritakan oleh Pak Chot. Seperti biasa, beliau ada menyebut tentang betapa terasa dirinya tidak dihargai. Bekas anggota sepertinya, selepas perkhidmatan, pandai-pandalah membawa diri danmeneruskan hidup. Mereka tidak menamatkan perkhidmatan dengan pangkat yang tinggi. Pak Chot sendiri hanya tamat perkhidmatan dengan pangkat Lans Koperal pada 10/01/1997, yang menyebabkan pencen yang diperolehinya tidak seberapa.

Saya tanyakan, apakah yang diinginkan olehnya. Kata Pak Chot, duit pampasan yang diberi, tidak akan mencukupi – walau sebanyak mana. Yang diharapkan adalah sedikit jaminan yang membolehkan mereka meneruskan hidup dengan sedikit selesa. Tapi, dalam merungut pun, tetap Pak Chot terlepas sebut, bahawa dia tetap meneruskan perkhidmatan sampai tamat 21 tahun bukan saja kerana itu satu-satunya mata pencariannya, tapi juga kerana Ikrar Ksatria yang dilafazkan demi menumpahkan bakti buat negara tercinta. Panggillah bila-bila – orang sepertinya tetap tak akan terfikir 2 kali untuk kembali berkhidmat.


Jati Diri Melayu Adalah Jawi

Agak menarik melihat wall penuh dengan tulisan Jawi. Itu bermaksud walaupun sudah 55 tahun tulisan Jawi dilucutkan status tulisan rasmi, sebahagian besar orang Melayu masih ada “pride” dengan tulisan Jawi.

Sebab tak kira betapa canggih sistem tulisan Rumi pun, ia tetap berasal dari Eropah dan tidak dapat memenuhi keperluan “sense of identity”. Hanya tulisan Jawi mampu memainkan fungsi tersebut dengan sejarahnya sebagai lingua franca Kepulauan Melayu sebelum kedatangan Eropah dan sejarahnya sebagai ejen Islamisasi pandang sarwa orang Melayu. It is irreplaceable unless kau “reconstruct” balik identiti Melayu itu sendiri.

Dekat Asia ni hanya ada 3 kelompok bangsa (nations) yang menggantikan tulisan asalnya dengan tulisan Rumi (Roman/Latin Alphabet): kelompok Pan-Turkic (Turki, Azerbaijan, Turkmenistan, Uzbekistan), Vietnam dan Pan-Malay (Malaysia, Indonesia, Singapura, Filipina).

Yang Pan-Turkic ni mengalih ke Rumi pada 1920-an selepas kejatuhan Khilafah Uthmaniyah, mereka mahu membasmi unsur-unsur Arab-Islam dalam budaya mereka, termasuk tulisan asal mereka yang berasaskan tulisan Arab.

Vietnam pula pada asalnya guna Chu Han dan Chu Nom yang berasaskan tulisan Cina. Disebabkan ada sejarah ditindas oleh China beribu-ribu tahun, orang Vietnam tak sayang pun dengan legasi China ini, jadi selepas mereka merdeka daripada Perancis mereka terus guna tulisan Rumi bernama Quoc Ngu sebagai tulisan rasmi.

Filipina asalnya ada tulisan bernama Baybayin (berasal dari sistem tulisan Kawi) untuk Bahasa Tagalog, tapi dilenyapkan ketika pemerintahan Sepanyol selama 300 tahun. Indonesia pula nasionalis mereka mahu menekankan identiti “Indonesia” berbanding Melayu, jadi sistem tulisan Rumi ciptaan Belanda (van Ophuijzen) digunapakai.

Jadi penggunaan sesuatu sistem tulisan berkait rapat dengan soal identiti. Tulisan Rumi mungkin lebih mudah, lebih senang berbanding Jawi, tapi ia tak dapat memberikan penggunanya sebuah identiti, lebih-lebih lagi kena berdepan dengan kelompok bangsa yang mempunyai sistem tulisan tersendiri yang mempunyai sejarah beribu-ribu tahun. Jawi memberi penutur Bahasa Melayu “a sense of confidence” dan “connection to the past”.

Jadi percayalah, Jawi will never die, kecuali jati diri Melayu itu sudah die.


Nabi-Nabi Selain 25 Rasul

Ingat tak masa kecik dulu, kita nyanyi nasyid 25 Rasul. Kenapa jumlah ini je? Pasal nama mereka disebut jelas dalam al-Quran. Semua dalam kalamullah wajib kita percaya.

Tahun tak selain 25 orang ni, ada lagi Nabi lain yang Allah hantar? Ramai lagi utusan Tuhan yang kurang kita kenal. Dalam al-Quran, kadangkala Allah cerita saja peristiwa tanpa sebut nama.

1-Nabi Khidr (خضر): Nama sebenarnya Balyaa bin Malkan. Lahir di zaman Zulkarnain. Pernah minum dari air kehidupan dan dipanjangkan umur untuk hidup sampai ke akhir zaman. Orang alim yang menjadi guru kepada Nabi Musa. Bakal membantu Nabi Isa dalam memerangi Dajjal. Sebagian ulama’ berpendapat lelaki yang dibunuh dan dihidupkan Dajjal, kemudian cuba dibunuh lagi kali kedua tetapi gagal adalah Nabi Khidr. Terkandung dalam Tafsir Tabari bagi Surah al-Kahfi ayat 64.

2-Nabi Syam’un, Nabi Yohanna dan Nabi Bulus (شمعون يوحنا بولص): Tiga orang rasul yang diutuskan ke negeri Antakiah. Dengan berkat doa mereka, anak Habibun Najjar (tukang kayu) sembuh. Mereka di antara Hawariyyin iaitu sahabat karib dan pembantu Nabi Isa. Dikatakan nama mereka menurut ahli kitab ialah Simon Peter, John dan Paulus. Terkandung dalam Tafsir Ibn Katsir bagi Surah Yaasin ayat 14.

3-Nabi Danial (دانيال): Menafsirkan mimpi raja Nebuchadnezzar II. Raja ingin membunuhnya dengan menempatkan baginda dalam kandang singa. Tetapi haiwan lebih menghormatinya dan baginda tidak diapa-apakan. Wafat di Iskandariah, Mesir. Makamnya ditemui sahabat dan didirikanlah Masjid Nabi Danial. Terkandung dalam Tafsir Kabir Fakhruddin Razi bagi Surah al-Baqarah ayat 40.

4-Nabi Yusha’ (يوشع): Murid dan teman Nabi Musa. Menemani baginda semasa pertemuan dua laut untuk mencari Nabi Khidr. Pernah memimpin jihad Bani Israel dan menahan matahari daripada tenggelam. Terkandung dalam Tafsir Tabari bagi Surah al-Baqarah ayat 50.

5-Nabi Armiya/Jeremiah (أرميا): Berdakwah kepada Bani Israel di Baitulmaqdis. Memperingatkan kaum Yahudi yang lalai daripada bahaya mendatang. Malangnya, amaran baginda tidak dihiraukan. Kaum yahudi akhirnya kalah perang, dihalau dan diperhambakan oleh raja Nebuchadnezzar II. Setelah kota Babylon jatuh, Armiya ditangkap dan diseksa musuh. Terkandung dalam Tafsir Tabari bagi Surah al-Baqarah ayat 248.

6-Nabi Jirjis/Jurhas (جرجس/جرجيس): Allah mengajarnya ilmu isim menghidupkan yang mati. Berdakwah kepada raja Darriyan. Dibunuh dengan air panas, disiat, dipaku, dihumban ke kuali menggelegak sehingga maut sebanyak 70 kali. Setiap kali mati, dia hidup kembali sebanyak 70 kali juga. Terkandung dalam Tafsir Abd Razak al-Shan’ani bagi Surah Maryam dan Tafsir Ruhul Bayan bagi Surah Ibrahim ayat 26-27.

7-Nabi Qahthan/Hadun/Huwaida bin Hud (قحطان): Anak kepada Nabi Hud. Baginda berdakwah ke negeri Ahqaaf. Tinggal dan wafat di Hadramaut, Yaman. Orang terawal bercakap Bahasa Arab dan dipanggil bapak arab. Terkandung dalam Tafsir Bahrul Muhit bagi Surah al-A’raf ayat 57-85.

8-Nabi Syis bin Adam (شيث). Anak kepada Nabi Adam yang tidak lahir bersama kembar. Mewarisi Nur Muhammad di dahinya. Diturunkan kepadanya 10 suhuf suci. Orang terawal yang membina rumah dari campuran lumpur dan batu. Baginda yang memimpin solat jenazah buat bapa manusia, Nabi Adam. Terkandung dalam Tafsir Qurthubi bagi Surah al-An’am ayat 2.

9-Nabi Hanzolah (حنظلة): Berdakwah kepada kaum Rass yang menyembah pokok Syakh Dirakht. Termasuk dalam tafsir Surah Qaaf. Mendoakan keselamatan kaumnya daripada ancaman burung gergasi al-Anqa’ yang berleher panjang. Terkandung dalam Tafsir Kabir Fakhruddin Razi bagi Surah al-Furqan ayat 38-39.

10-Nabi Syamsun/Syam’un al-Ghazi (شَمْسُون): Baginda berdakwah ke tanah Rom. Dikhianati isterinya Dilaila sampai menjadi tawanan raja. Bernazar untuk jihad 1,000 bulan jika bebas. Dengan izin Allah, rambutnya menjadi basah dan terlerailah baginda daripada ikatan. Lantas dengan segenap kekuatan baginda merentap rantai besi yang membelenggu tubuhnya. Sebaik saja bebas, baginda meruntuhkan istana raja dengan menolak tiang-tiangnya cukup dengan tangan kosong. Dalam hadis Rasulullah menyebut, Syamsun tidak mempunyai pengikut dan masuk ke syurga sambil membawa pedang. Terkandung dalam Tafsir Qurthubi bagi Surah al-Qadr ayat 3.

11-Nabi Uzair (عزير): Allah menidurkan lelaki ini selama 100 tahun. Sebaik saja bangun, baginda merasa pelik. Kudanya telah mati tetapi bekalan makanannya masih elok. Apabila berjumpa dengan anak-anaknya, mereka semua telah tua manakala Nabi Uzair masih muda. Anak-anaknya mengenali baginda sebagai bapa kandung mereka yang hilang setelah melihat tanda di belakang badannya. Nabi Uzair disembah kaum Yahudi sebagai anak Tuhan kerana menghafaz Taurat di saat semua salinan kitab suci telah hangus dibakar Nebuchadnezzar II. Terkandung dalam Tafsir Tabari bagi Surah al-Baqarah ayat 259.

12-Nabi Hizqil bin Yuza( حزقيل): Nabi ini tinggal di negeri Babylon dan sering diminta nasihat oleh umatnya. Karamahnya ialah banyak ramalan masa depan yang dikatakannya menjadi kenyataan. Allah menunjukkan kekuasaanNya kepada Hizqil dengan menghidupkan semula 40,000 manusia dari sebuah kaum yang telah mati. Sebaik saja mereka hidup semula, keimanan kepada Allah dan Rasul bertambah. Terkandung dalam Tafsir Ibn Katsir bagi Surah al-Baqarah ayat 342.

Teruk kami dikecam kerana menerbitkan buku KITAB TAMADUN YAHUDI. Katanya kami pluralis nak dedahkan kalian pada pengaruh supaya jauhi Islam. Namun kami berpendapat kalian semua faham yang kami ingin bantu kalian faham tentang Bani Israil. Jadi bagi yang minat sisi sejarah ni, jom beli buku KITAB TAMADUN YAHUDI di bit.ly/kitabtamadunyahudi

Rujukan:

Tafsir Ibn Katsir
Tafsir Qurthubi
Tafsir Tabari
Tafsir Kabir Fakhruddin Razi
Tafsir Abd Razak al-Shan’ani
Tafsir Ruhul Bayan
Tafsir Bahrul Muhit

NOTA: Ada nabi dalam senarai ni bukan daripada Bani Israil secara direct. Namun atas dasar perbincangan dan perkongsian ilmu, kami ambil keputusan untuk tulis pasal mereka.